NACIONALINĖ ŠVIETIMO AGENTŪRA

BIRŽŲ KAŠTONŲ PAGRINDINĖS MOKYKLOS VEIKLOS

TEMINIO IŠORINIO VERTINIMO ATASKAITA

2021-11-22 Nr. A-19

Vilnius

**ĮVADAS**

**Vizito laikas** – 2021 m. spalio 18–21 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Vykdant teminį išorinį vertinimą, vadovautasi įtraukties visiems samprata, kuri Europoje ir kitose pasaulio šalyse laikoma pažangia, tvaria ir yra siejama su sėkmingu visų mokinių dalyvavimu bendrame ugdymo procese. Įtraukties visiems samprata grindžiama požiūriu, kad kiekvienas mokinys kitoks, savitas, unikalus, su skirtinga kultūrine patirtimi, skirtingais dominuojančiais intelekto tipais, mokymosi stiliais, skirtingais ugdymosi poreikiais bei motyvacija. Įtraukusis ugdymas – tai ugdymas, leidžiantis mokytojui eiti sėkmės link su kiekvienu mokiniu atskirai, tuo pačiu būti „čia ir dabar“ su visais ugdymosi procese. Tai veikla, leidžianti mokytojui prisiimti atsakomybę už kiekvieno mokinio ugdymąsi, diferencijuotų bei individualizuotų mokymo metodų taikymą, aktyvų mokinių dalyvavimą ugdymo procese bei kokybiškos pagalbos jiems teikimą.

Vertinant Biržų Kaštonų pagrindinės mokyklos veiklos kokybę, vadovautasi Lietuvos Respublikos švietimo, mokslo ir sporto ministro 2021 m. birželio 21 d. įsakymu Nr. V-1150 „Dėl švietimo ir mokslo ministro 2007 m. balandžio 2 d. įsakymo Nr. ISAK-587 „Dėl mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“ pakeitimo“, Lietuvos Respublikos švietimo, mokslo ir sporto ministro 2021 m. liepos 9 d. įsakymu Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 m. m., temos, klausimų ir vertinimo rodiklių nustatymo“.

Vertintojai stebėjo 66 pamokas, kitą mokyklos veiklą: vadovų ir personalo darbą, mokinių elgesį, santykius pertraukų metu klasėse, koridoriuose. Vizito metu vertintojai kalbėjosi su mokyklos darbuotojais, savivaldos institucijų atstovais, analizavo veiklos dokumentus, pagrindinio ugdymo pasiekimų patikrinimo (toliau – PUPP), nacionalinio mokinių pasiekimo patikrinimo (toliau – NMPP) ataskaitas, Nacionalinės švietimo agentūros (toliau – NŠA), Švietimo valdymo informacinė sistemos (toliau – ŠVIS), Savininko (steigėjo) pateiktą informaciją, interneto svetainėje skelbiamą informaciją, mokinių, jų tėvų ir mokytojų nuomonės apklausos rezultatus.

Vertinimo procese ir ataskaitoje taikyta penkių vertinimo lygių skalė, Biržų Kaštonų pagrindinės mokyklos veiklos kokybei įvertinti panaudoti 2 vertinimo lygiai:

**- „gerai“** – veikla viršija vidurkį, tinkama, paveiki, potenciali, lanksti (3 lygis); taip įvertintą mokyklos patirtį verta skleisti įstaigoje;

**- „patenkinamai“** – veikla vidutiniška, bet nesisteminga, neišskirtinė (2 lygis); t. y. mokykloje yra ką tobulinti, verta stiprinti ir plėtoti;

Ataskaitoje pateiktos išvados, rekomendacijos – priimtos bendru vertintojų komandos sutarimu, atsižvelgiant į teminio vertinimo metu surinktus bei prieš vertinimą išnagrinėtus Biržų Kaštonų pagrindinės mokyklos veiklos duomenis.

Vertintojų komanda dėkoja Biržų Kaštonų pagrindinės mokyklos bendruomenei už dalykišką ir konstruktyvų bendravimą, bendradarbiavimą.

**MOKYKLOS KONTEKSTAS**

1. **PAGRINDINĖ INFORMACIJA APIE MOKYKLĄ**

Biržų Kaštonų pagrindinė mokykla – viena iš trijų pagrindinių mokyklų, veikiančių rajone. Nuo 2020 metų rugsėjo 1 dienos prie mokyklos prijungti du skyriai: Germaniškio pradinio ugdymo ir daugiafunkcio centro ir Medeikių pradinio ugdymo. Mokykla yra vienintelė pagrindinė mokykla rajone, kurioje veikia lavinamoji klasė, kurioje lavinami didelių specialiųjų poreikių turintys mokiniai.

Mokyklos veiklai įtaką daro prastėjanti demografinė situacija rajone, prastėjantis šeimų pragyvenimo lygis, konkurencija tarp mokyklų, žema 9–10 klasių mokinių mokymosi motyvacija. Mokinių skaičius, lyginant su praėjusiais metais, sumažėjo 3 proc. (rajone – 4 proc.). Šiuo metu mokyklą lanko 371 mokinys. Iš jų nemokamą maitinimą gauna 178 mokiniai (48 proc.). Mokiniai, gyvenantys toliau nei 3 km, sudaro 44 proc. (167 mok.). Specialiųjų poreikių mokiniai sudaro 15 proc. (56 mok.), apie 50 proc. mokinių yra iš socialiai pažeidžiamų šeimų. Jiems pagalbą teikia specialusis pedagogas, logopedas, socialinis pedagogas. Visas iškylančias problemas padeda spręsti rajono švietimo, kultūros ir sporto skyriaus bei švietimo pagalbos tarnybos darbuotojai. Nuo 2019 metų mokykla dalyvauja Olweus patyčių prevencijos programoje, kurios tikslas – mokyti visą mokyklos bendruomenę atpažinti, pastebėti patyčias ir tinkamai į jas reaguoti. 2019 m. balandžio 30 d. mokykla pripažinta sveikatą stiprinančia mokykla (pažymėjimas galioja iki 2023 metų), o nuo 2019 m. rugsėjo 1 d. mokykloje vykdoma sveikatos stiprinimo programa „Sveika mokykla – sveikas žmogus“, kurios pagrindinis tikslas – saugoti ir stiprinti mokyklos bendruomenės narių sveikatą, ugdant vertybines nuostatas ir sveikos gyvensenos įgūdžius.

Kaštonų mikrorajono bendruomenei sudaryta galimybė naudotis visa mokyklos sporto baze (sporto aikštynais, sporto sale). Draugiška ir stipri mokyklos bendruomenė, palaikomi gražūs santykiai su neseniai prijungtais skyriais (pradinio ugdymo Medeikių skyriumi ir Germaniškio pradinio ugdymo ir daugiafunkciu centru). Renovuota mokyklos pastato išorė, atnaujinta sporto bazė, aprūpinta šiuolaikinėmis ugdymo(si) priemonėmis (įrengta 3D klasė, 1–4 klasių mokiniams įrengta laboratorija, vienuolikoje (11) kabinetų įrengti oro kondicionieriai).

Pastarųjų dvejų mokslo metų mokinių pasiekimai yra pakankamai aukšti (2019–2020 m. m. – 99 procentai, 2020–2021 m. m. – 98 procentai). Mokiniai aktyviai ir rezultatyviai dalyvauja olimpiadose, konkursuose ir varžybose. 2019–2020 m. m. laimėtos 35 prizinės vietos. 2020–2021 m. m., dėl pandeminės situacijos ir nuotolinio ugdymo, neįvyko dalis sportinių varžybų, olimpiadų, konkursų, todėl laimėta tik 13 prizinių vietų.

Lėšos ugdymo procesui, mokinių pasiekimams gerinti ir pažangai skatinti, mokykloje naudojamos efektyviai ir tikslingai. 2020–2021 m. m. organizuotos konsultacijos mokiniams mokymosi spragoms likviduoti bei patyrusiems mokymosi sunkumų dėl nuotolinio ugdymosi. Net ir labai didelių specialiųjų poreikių turintys mokiniai įtraukiami į mokyklos kultūrinį gyvenimą: renginius, šventes išvykas. Pagalbą mokiniams pagal poreikį teikia mokytojo padėjėjai, logopedė, kiti pagalbos mokiniui specialistai. Pagalba mokyklai teikiama pagal poreikį, atsižvelgiant į konkrečią situaciją. Konsultacijos buvo teikiamos sprendžiant klausimus dėl COVID-19 situacijos valdymo (nuotolinio ugdymo organizavimo, pagalbos ieškant pavaduojančių mokytojų) ir kt.

Mokykla garsėja sportiniais mokinių pasiekimais ne tik savivaldybėje, bet ir šalyje, ne kartą yra pelniusi sportiškiausios mokyklos titulą. Dėl COVID-19 situacijos 2020 ir 2021 metais neįvyko Lietuvos mokyklų žaidynės, nevyko ir daugelis kitų sportinių varžybų. Mokiniams puikų pavyzdį rodo aktyviai sportuojanti mokyklos bendruomenė – kiekvieną vasarą (jau 10 metų) vyksta dviračių žygiai po Lietuvą. Tradiciniu tapo Biržų Kaštonų pagrindinės mokyklos rengiamas dviračių žygis aplink Biržus, kuriame dalyvauja visi norintys biržiečiai.

Kartu su Biržų policijos komisariatu vykdomi prevenciniai renginiai Savivaldybės mokiniams. Sėkmingiausias – kasmetis futbolo turnyras.

Biržų Kaštonų pagrindinė mokykla – valstybinių brandos egzaminų centras. Mokyklos direktorius vykdo VBE centro administratoriaus funkcijas. Nemaža dalis mokytojų yra VBE vykdytojai. Mokykla sėkmingai dalyvauja tarptautiniuose projektuose ERASMUS+KA ir ERASMUS+KA2. (Mokyklos MPI, steigėjo pirminė informacija).

1. **MOKYKLOS VADOVO METINIŲ UŽDUOČIŲ VYKDYMAS**

Mokyklos vadovo veiklos vertinimas vykdomas vadovaujantis Lietuvos Respublikos švietimo, mokslo ir sporto ministro 2018 m. kovo 27 d. įsakymu Nr. V-279 „Dėl valstybinių švietimo įstaigų (išskyrus aukštąsias mokyklas) vadovų, jų pavaduotojų ugdymui, ugdymą organizuojančių vedėjų veiklos vertinimo nuostatų patvirtinimo“ (suvestinė redakcija nuo 2021-01-12).

***Direktoriaus 2019 metų veiklos užduotys, rezultatai ir rodikliai:***

1. Skatinti pažangų ugdymą(si), teikiant pradinių klasių mokiniams savalaikę pagalbą. Pasiekti, kad pradinių klasių mokiniai mokslo metus baigtų 99 proc. pažangumu. ***Pasiekta.*** Mokslo metai baigti 100 proc. pažangumu.
2. Baigti įgyvendinti universaliosios žaidimų aikštelės renovacijos projektą. Įrengti universalią žaidimų aikštelę mokyklinio amžiaus vaikams ir mokyklos bendruomenei. ***Pasiekta.*** Universalioji aikštelė įrengta, pavasarį ir rudenį ten vyksta fizinio ugdymo užsiėmimai. Aikštelę pamėgo ir mokyklos bendruomenės nariai, rengiamos sporto šventės.
3. Dalyvauti Lietuvos mokyklų žaidynėse. Lietuvos mokyklų žaidynių (LMŽ) bendroje įskaitoje užimti prizinę vietą. Įtraukti sveikatingumo programą į mokyklos ugdymo planą. ***Pasiekta.*** LMŽ bendrojo lavinimo mokyklų pagrindinių mokyklų grupėje užimta antroji vieta, pradinių klasių grupėje – trečioji vieta. Penktų ir šeštų klasių mokiniams pasiūlytas pasirenkamasis dalykas „Sveika mokykla“.
4. Įgyvendinti Bendrąjį asmens duomenų apsaugos reglamentą (BDAR). Paskirti darbuotoją, kuris atliktų asmens duomenų apsaugos pareigūno funkcijas. Supažindinti įstaigos bendruomenę su pasikeitusiais reikalavimais Asmens duomenų apsaugos klausimais. Atnaujinti vidaus teisės aktus. ***Pasiekta.*** Atliktas mokyklos dokumentacijos auditas, parengtas Asmens duomenų tvarkymo aprašas, atsižvelgiant į BDAR reikalavimus, vyksta darbuotojų konsultacijos.

Švietimo įstaigos savininko įvertinimas: užduotys įvykdytos ir vertinamos labai gerai. Situacija mokykloje buvo vertinama objektyviai, priimti tinkami sprendimai. Įvykdytos neplanuotos veiklos.

***Direktoriaus 2020 metų veiklos užduotys, rezultatai ir rodikliai:***

1. Užtikrinti efektyvų mokyklos veiklos valdymą, įsteigus Biržų Kaštonų pagrindinės mokyklos Germaniškio pradinio ugdymo ir daugiafunkcį centrą ir Medeikių pradinio ugdymo skyrių. Iki 2020 m. rugsėjo 1 d. atnaujinti mokyklos veiklos dokumentai, susiję su centro ir skyriaus įsteigimu ir kitų teisės aktų, reglamentuojančių mokyklos veiklą, pakeitimais. ***Pasiekta.*** Papildyti mokyklos nuostatai ir patvirtinti rajono taryboje, atnaujinti pareigybių aprašai, darbo tvarkos taisyklės, darbo grafikai, sudarytos naujos darbo sutartys. Paskirti atsakingi darbuotojai už centro ir skyriaus veiklą.
2. Siekti, kad dešimtų klasių mokiniai sėkmingai baigtų pagrindinio ugdymo programą. Pasiekti, kad pagrindinio ugdymo programą dešimtų klasių mokiniai baigtų šimtaprocentiniu pažangumu. ***Pasiekta.*** Visiems dešimtų klasių mokiniams įteikti pagrindinio ugdymo išsilavinimo pažymėjimai.
3. Sudaryti galimybes mokinių kūrybinių kompetencijų plėtrai. Ištirtas 1–10 klasių mokinių neformaliojo švietimo (NŠ) poreikis. ***Pasiekta.*** 46 proc. 1–10 klasių mokinių lankė NŠ būrelius mokykloje ir skyriuje. Kiti mokiniai lankė muzikos mokyklą (9 proc.), Biržų rajono kūno kultūros ir sporto centrą (BKKSC), 12 proc., dalyvavo įvairiose Neformaliojo vaikų švietimo (NVŠ) programose (31 proc.).
4. Sudaryti sąlygas ir skatinti mokinių ir jų fizinio ugdymo mokytojus dalyvauti Lietuvos mokinių žaidynėse (LMŽ). Sudaryti sąlygas mokiniams ir jų mokytojams po pamokų NVŠ sekcijose užsiimti fizine veikla. ***Pasiekta.*** LMŽ bendrojo ugdymo mokyklų pradinių klasių grupėje (bendrojoje įskaitoje) užimta prizinė vieta.

Savivaldybės meras labai gerai įvertino 2020 m. Biržų Kaštonų pagrindinės mokyklos direktoriaus metinę veiklą.

2020–2021 m. m. numatytos užduotys – konkrečios, aktualios, susijusios su mokyklos strateginiais uždaviniais, atsižvelgiama į Švietimo, mokslo ir sporto ministerijos teikiamus prioritetus (įtraukusis ugdymas, ugdymosi pasiekimų gerinimas, bendradarbiavimas su mokyklos ir vietos bendruomenėmis).

***Direktoriaus veiklos užduotys, planuojamos įgyvendinti 2021 metais:***

1. Įtraukaus ugdymo organizavimas. ***Siektinas rezultatas.*** Užtikrinti kokybišką švietimą kiekvienam specialiųjų ugdymosi poreikių (SUP) turinčiam vaikui, mokantis drauge su savo bendraamžiais, didinti švietimo pagalbos prieinamumą, taip pat stiprinti mokyklos vaiko gerovės komisijos veiklą.
2. Administruoti mokyklos vykdomą respublikinį projektą „Vaikų ir jaunimo ir suaugusiųjų fizinio aktyvumo skatinimas, didinant fizinių veiklų įvairovę“. ***Siektinas rezultatas.*** Mokyklos vykdomas projektas padės siekti mokyklos tikslų ir uždavinių, skatins mokinių fizinį aktyvumą, puoselėjant sveiką gyvenseną.
3. Gerinti mokinių pasiekimus pagal vaiko individualios pažangos stebėjimo rodiklius. ***Siektinas rezultatas.*** Individualias mokinių galimybes atitinkantys mokymosi pasiekimai ir nuolatinė mokymosi pažanga.
4. Baigti įgyvendinti projektus, mokyklos sporto aikštyno rekonstravimą bei Germaniškio daugiafunkcio centro sporto salės remontą. ***Siektinas rezultatas.*** Įgyvendinti Lietuvos higienos normas HN 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“.
5. **ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

STIPRIEJI MOKYKLOS VEIKLOS ASPEKTAI

1. Lyderystė mokymuisi, telkiant mokyklos bendruomenę pokyčiams (1.2 – 3 lygis).
2. Veikimas kartu, siekiant sėkmingo įtraukiojo ugdymo (1.4 – 3 lygis).
3. Mokyklos tinklaveika, nukreipta į užsibrėžtų tikslų įgyvendinimą (1.6 – 3 lygis).
4. Nuolatinis profesinis tobulėjimas, padedantis kurti asmeninės profesinės veiklos veiksmingą įsivertinimą (1.8 – 3 lygis).
5. Švietimo pagalbos specialistų ir mokytojų padėjėjų vaidmuo, planuojant ir įgyvendinant ugdymo procesą (2.1 – 3 lygis).

# TOBULINTINI MOKYKLOS VEIKLOS ASPEKTAI

1. Bendruomenės susitarimai dėl mokymo(si) priemonių įsigijimo ir tikslingo naudojimo, įgyvendinant įtraukųjį ugdymą (1.1 – 2 lygis).
2. Vadovavimas, sudarant sąlygas mokymuisi; mokinių mokymosi patirtys, sudarant sąlygas bendradarbiavimui, padedančiam giliajam mokymuisi bei gebėjimui įvairiais būdais parodyti žinojimą (2.2 – 2 lygis).
3. Vertinimas ugdant ir mokinių rezultatai, gerinant pažangą skatinantį grįžtamąjį ryšį ir pasiektų rezultatų įsivertinimą (2.3 – 2 lygis).
4. **ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Nacionalinė mokyklų vertinimo agentūra (NMVA) 2013 m. lapkritį atliko Mokyklos veiklos kokybės išorinį vertinimą. Mokykla, atlikdama mokyklos veiklos kokybės įsivertinimą, vadovaujasi Lietuvos Respublikos švietimo ir mokslo ministro 2016 m. kovo 29 d. įsakymu Nr. V-267 „Dėl mokyklos, įgyvendinančios bendrojo ugdymo programas, veiklos kokybės įsivertinimo metodikos patvirtinimo“. Atliekant mokyklos veiklos kokybės įsivertinimą, renkami duomenys, pasirenkant tinkamus socialinio tyrimo metodus. Duomenims rinkti ir jiems apdoroti mokykla naudoja Nacionalinės švietimo agentūros (NŠA) tiesioginę interneto sistemą „IQES online Lietuva“ (iqesonline.lt).

Mokyklos veiklos kokybės įsivertinimo grupės pirmininkės teigimu, veiklos kokybės įsivertinimui mokykla naudoja šiuos duomenų rinkimo šaltinius: kiekybinius mokyklos stebėsenos duomenis, mokinių pažangos ir mokymosi pasiekimų duomenis, mokytojų ir vadovų įsivertinimo ir atestacijos duomenis, įvairių mokykloje vykdytų apklausų ir tyrimų duomenis ir kt. Ši informacija papildo įsivertinimo metu tiesiogiai gautus duomenis, analizuojant situaciją ir grindžiant sprendimus dėl mokyklos kokybės bei tobulinimo krypčių.

Darbo grupė išrinkta savanorystės principu ir patvirtinta Mokyklos direktoriaus įsakymu. Mokyklos administracija, Metodinė taryba ir Mokytojų taryba nuolat stebi mokyklos veiklos kokybę. Informaciją apie mokyklos veiklos kokybę mokykla taip pat gauna naudodamasi: ugdymo(si) periodų pažangumo ir lankomumo suvestinėmis, Pagrindinio ugdymo pasiekimų patikrinimo (PUPP) ir Nacionalinio mokinių pasiekimų patikrinimo (NMPP) rezultatais, mokyklos vidaus kokybės įsivertinimo grupės pateiktomis išvadomis, prevencijos programos OLWEUS apklausų rezultatais, strateginio ir veiklos plano įgyvendinimo rezultatais, mokyklos bendruomenės pastabomis ir pasiūlymais.

Vienas iš mokyklos veiklos kokybės įsivertinimo grupės tikslų – išsiaiškinti – kaip, taikant įvairią ir savalaikę pedagoginę bei kitų specialistų pagalbą, įgyvendinamas įtraukusis ugdymas, užtikrinantis lygias galimybes ir ugdymosi prieinamumą kiekvienam mokiniui.

Mokyklos veiklos kokybės įsivertinimo grupės atliktos veiklos:

* 2019 metais pasirinktas tobulinti mokyklos veiklos kokybės visuminio vertinimo rodiklis 2.2 Vadovavimas mokymuisi – 2.2.2 Ugdymo(si) organizavimas;
* 2020 metais vyko mišrusis ir nuotolinis mokymas(is). Mokykla vykdė mokinių ir tėvų (globėjų, rūpintojų) apklausą apie nuotolinio mokymo(si) problemas;
* 2021 metais pasirinktas tobulinti mokyklos veiklos kokybės visuminio vertinimo rodiklis 2.4 Vertinimas ugdant – 2.4.1 Vertinimas ugdymui.

Atlikus mokinių ir tėvų (globėjų, rūpintojų) apklausą, išryškėjo, kad, atsižvelgiant į skirtingus mokinių mokymosi gebėjimus ir galimybes, šiems mokiniams buvo skiriamos skirtingo sudėtingumo užduotys, į pamoką įterpiami etapai, kurių metu kiekvienas mokinys galėjo mokytis jam įprastu tempu. Klasėse vyravo gera atmosfera, be įtampos ir baimės, į mokinių klaidas bei *netinkamus* *pasisakymus* reaguojama konstruktyviai.

Vertinant mokinių pasiekimus, atsižvelgiama į jų skirtybes ir parodytas pastangas. Mokytojų rašomi pažymiai už kontrolinius ir savarankiškus darbus, mokiniams rodo, kokias žinias dar reikėtų gilinti. Kontrolinių ir savarankiškų darbų užduotys diferencijuojamos, atsižvelgiant į mokinių gebėjimus, medžiagos suvokimo lygį, tai prisidėjo prie mokinių suvokimo, kad patiria sėkmę ir paskatos siekti geresnių rezultatų.

Apklausa apie nuotolinį mokymą(si) parodė, kad vyko sklandus mokytojų ir mokinių bendravimas ir bendradarbiavimas, tačiau dalis mokinių nebuvo aktyvūs kuriant pamokos veiklas (rodant iniciatyvą užduodant klausimus, teikiant pasiūlymus, išsakant savo nuomones). Pamokose reikėtų taikyti įvairius mokinių pergrupavimo, atsižvelgiant į mokinių mokymosi poreikius ir mokymosi stilių, būdus, organizuoti dalykines konsultacijas.

2021 metais, įsivertinimo grupės iniciatyva, atlikta mokytojų apklausa „Vertinimas ugdant“. Šia apklausa siekiama nustatyti mokytojo darbo sėkmes ir nesėkmes, priimant pagrįstus sprendimus, atsižvelgiant į mokinių mokymosi galimybes, nustatant mokymosi spragas. Išanalizavus apklausos rezultatus, įvertinus mokytojų stipriąsias ir silpnąsias darbo puses, pateiktos rekomendacijos ir pasiūlymai: mokytojams derinti namų darbų skyrimą tos pačios klasės mokiniams, mokymą(si) organizuoti taip, kad atitiktų mokinių patirtį, gebėjimus ir polinkius, peržiūrėti ir keisti ugdymo turinio planus, atsižvelgiant į mokinių mokymosi rezultatus, tempą bei kitus poreikius, su mokiniais aptarti vertinimo kriterijus, kada ir kaip jie bus taikomi, laiku informuoti mokyklos vadovus apie mokinių mokymąsi, pasiekimus ir spragas.

2021 metais mokykla planuoja daugiau dėmesio skirti įtraukiajam ugdymui. Vykdyti daugiau veiklų, susijusių su mokytojų ir mokinių susitarimais dėl ugdymo(si) turinio. Pamokų metu taikyti įvairius mokinių pergrupavimo būdus. Mokytojams organizuoti dalykines konsultacijas, atsižvelgiant į mokinių gebėjimus ir poreikius.

Mokyklos veiklos kokybės įsivertinimas remiasi šiais principais: bendradarbiavimo, atsakingumo, objektyvumo, tvarios ir pasidalytos lyderystės mokymuisi, humaniškumo, demokratiškumo, konfidencialumo bei tolerancijos.

Mokykla geba įvardinti veiklos kokybės sėkmes bei trukdžius ir nustatyti tobulintinas sritis, remiantis mokyklos veiklos kokybės įsivertinimo rezultatais, rengti ir koreguoti mokyklos strateginius, metinius veiklos, ugdymo planus.

1. **VERTINAMŲ VEIKLOS SRIČIŲ VERTINIMAS**
2. **Vertinimo sritis: LYDERYSTĖ IR VADYBA**

**Vertinimo lygis:** Lyderystė ir vadyba potenciali, 3 lygis

|  |  |
| --- | --- |
| **Rodiklis, vertinimo lygis** | Vertinimo pagrindimas,*apibendrinimas* |
| * 1. Perspektyva ir bendruomenės susitarimai, 3 lygis, išskyrus optimalų išteklių paskirstymą, kuris išskirtas kaip tobulintinas mokyklos veiklos aspektas
 | *Vizijos bendrumas*.Mokyklos vizijoje teigiama, kad mokykla saugi, moderni, besimokanti, atvira naujovėms, teikianti kokybišką ugdymą skirtingų gebėjimų mokiniams, sudaranti sąlygas kiekvienam patirti sėkmę. NŠA apklausoje dalyvavę (97,6 proc.) 2–4 kl. mokinių tėvai (globėjai, rūpintojai) teigia, kad mokyklos vadovai telkia mokyklos bendruomenę pokyčiams ugdymo srityje. Kalbantis su Mokyklos savivaldos institucijomis bei mokyklos administracija paaiškėjo, kad dauguma mokyklos bendruomenės narių telkiami vizijos įgyvendinimui kasdienėje veikloje. Mokyklos vadovai teigia, kad dauguma mokyklos bendruomenės aktyviai dalyvauja įgyvendinant viziją: dėl mokyklos nuolatinės pažangos tobulinimo dažniausia tariamasi Metodinėje taryboje, Mokytojų taryboje, Mokyklos taryboje. Mokyklos tarybos tėvų atstovai teigia, kad dauguma tėvų bendrauja su mokytojais, lanko mokykloje organizuojamus renginius, prisideda prie mokyklos tikslų įgyvendinimo, teikia siūlymus dėl pažintinių išvykų mokiniams organizavimo, svarsto mokyklos strateginį, veiklos bei ugdymo planus, taip pat teigia, kad jų siūlymus mokyklos administracija priima teigiamai. Mokinių tarybos nariai pokalbio metu teigė, kad mokykla tenkina daugumą jų lūkesčių, tačiau pamokose norėtų aktyvesnių mokymosi metodų, daugiau praktinio mokymosi pamokų, didesnio neformaliojo švietimo būrelių pasirinkimo.*Veiklos kryptingumas*. Mokyklos vizija orientuota į ,,mokykla visiems“ nuostatas, dauguma mokyklos bendruomenės narių suvokia įtraukiojo ugdymo svarbą. Mokyklos tarybos nariai išsakė vieningą nuomonę, kad mokykla pasiruošusi priimti įvairių gebėjimų mokinius, kad kryptingai įgyvendina švietimo politiką, džiaugiasi, kad jų mokykla garsi sportiniais pasiekimais rajone, šalyje. Mokinių tarybos nariai teigia, kad patinka mokykloje, jie toleruoja įvairių mokymosi gebėjimų mokinius, taip pat teigia, kad įtraukiami įgyvendinti mokyklos tikslus ir dauguma jų aktyviai dalyvauja. Metodinės tarybos nariai teigia, kad jos veiklos prioritetas – skirtingų poreikių mokinių sėkmingas mokymasis pagal individualius gebėjimus, kad tai aptariama ir analizuojama su daugumos dalykų mokytojais. NŠA apklausos duomenimis, 62,5 proc. mokytojų teigia, kad mikrorajono bendruomenė aktyviai dalyvauja mokyklos gyvenime.*Sprendimų pagrįstumas*. Mokyklos veiklos tobulinimo sprendimai priimami pokalbių kultūra tarp administracijos, Metodinės tarybos, Mokyklos tarybos, taip pat kalbantis su mokytojais. Mokytojų teigimu, dauguma jų dalyvauja priimant sprendimus ir juos priimant vadovaujasi bendraisiais mokyklos tikslais. Pokalbio metu mokyklos direktorius ir direktoriaus pavaduotoja ugdymui teigė, kad dauguma sprendimų priimami diskusijų metu, dalyvaujant mokyklos bendruomenei, mokyklos savivaldos institucijoms, remiantis mokyklos veiklos įsivertinimo rezultatais. Mokyklos tarybos nariai teigia, kad supranta mokyklos tikslus, teikia siūlymus dėl jų įgyvendinimo ir dauguma jų dalyvauja diskusijose dėl mokyklos veiklos tobulinimo.*Planų gyvumas*. Planų, programų laikymasis ir įgyvendinimas akivaizdus visoje mokyklos veikloje, dauguma mokyklos bendruomenės narių bendradarbiauja kasdienėje veikloje, priimant taktinius sprendimus bei atsakingai dalyvauja įgyvendindami iškeltus mokyklos tikslus ir uždavinius. Mokykloje vyrauja planų ir juose numatytų tikslų, uždavinių dermė. Pokalbio metu Mokyklos tarybos nariai teigė, kad kiekvienais metais analizuoja mokyklos ugdymo, veiklos planus, teikia siūlymus administracijai, domisi jų įgyvendinimu. Metodinės tarybos nariai teigia, kad tarybos tikslas siejasi su mokyklos tikslais, kad dauguma jų kasdienėje veikloje praktiškai įgyvendina išsikeltus tikslus, teikiant mokiniams specialistų pagalbą. Kalbantis su mokyklos direktoriumi ir direktoriaus pavaduotoja ugdymui teigiama, kad rengiant visus mokyklos planus siekiama jų tarpusavio dermės, planus rengia skirtingos darbo grupės, tačiau taip pat pripažįstama, kad jų įgyvendinimo grįžtamasis ryšys nepakankamas.*Optimalus išteklių paskirstymas*. Mokyklos administracijos ir steigėjo teigimu, mokyklai užtenka finansavimo iš Valstybės ir savivaldybės biudžeto lėšų, mokykla turi rėmėjų, tai taip pat pabrėžiama mokyklos planavimo dokumentuose; mokykla erdvi, mokiniams pakanka klasių, kabinetų, didelė sporto salė, naujas sporto aikštynas, yra valgykla, biblioteka, daugumoje mokomųjų kabinetų, klasių yra kompiuteriai, vaizdo projektoriai, tačiau mokinių suolai, baldai klasėse seni, neatitinka ergonominių reikalavimų, mokyklos koridoriuose nėra poilsio, edukacinių erdvių, suoliukų. Mokiniai dažnai sėdi ant laiptų prie aktų salės ar ant grindų koridoriuose. Direktoriaus pavaduotojos ugdymui teigimu, dauguma kompiuterinės įrangos pasenusi. Pokalbių su mokytojais metu, mokytojai teigė, kad klasėse ne visada gali naudotis įvairialype įranga (multimedija), jei diena saulėta, ekrane nesimato vaizdo (reikia ritininių užuolaidų langų uždengimui). Pokalbyje su mokyklos direktoriumi ir direktoriaus pavaduotoja ugdymui pripažinta, kad mokyklos administracija rodo per mažai iniciatyvos, kad būtų užtikrinama jauki, patogi ugdymuisi ir poilsiui mokyklos aplinka. Per pastaruosius keletą metų nupirkta keletas suolų pirmame aukšte, įrengta viena poilsio erdvė mokiniams, laukiantiems autobuso. Direktorius pripažįsta, kad poilsio, edukacinių erdvių mokiniams mokykloje galėtų būti daugiau. Kalbantis Mokyklos tarybos nariai teigė, kad būtina pakeisti senus mokyklos stendus, taip pat, kad Taryboje tariamasi dėl 1–2 proc. gyventojų pajamų mokesčio (GPM) paskirstymo, prioritetų numatymo. Renkama informacija iš metodinių grupių, specialistų, kitų mokyklos darbuotojų, ko jiems reikėtų. Mokyklos taryba inicijavo, kad naudojant GPM lėšas, būtų nupirkti suoliukai pirmame aukšte. Mokinių tarybos nariai teigia, kad norėtų minkštasuolių, patogių poilsio erdvių, klasėse žaliuzių, kurios užtemdytų šviesą, kai pamokų metu naudojamasi vaizdo projektoriumi. Tuos duomenis papildo Vaiko gerovės komisijos (VGK) narių išsakyta nuomonė, kad mokiniams reikia įrengti poilsio kambarį. |
| * 1. Lyderystė, 3 lygis, išskirtas kaip stiprusis mokyklos veiklos aspektas
 | *Lyderystė mokymuisi*. Mokykloje sudarytos sąlygos lyderystei, gerosios profesinės patirties sklaidai, apie mokinių sėkmes ir problemas kalbamasi su klasių vadovais, pagalbos mokiniui specialistais (pagal poreikį), tačiau nesukurta bendra sistema periodiškai aptarti mokinių mokymąsi bei mokytojų įgytas žinias seminaruose, projektinėje veikloje, praktinį žinių pritaikymą pamokose. Pokalbio metu Metodinės tarybos nariai teigė, kad kiekvienam mokytojui sudaromos sąlygos profesiniam tobulėjimui, dalyvaujant ir vykdant projektinę veiklą (pateikta dalyvavimo projektinėje veikloje pavyzdžių), taip pat teigta, kad gerąja darbo patirtimi mokytojai dažniausiai dalijasi pavieniuose pokalbiuose, metodinėse grupėse. Pokalbio metu su mokyklos direktoriumi ir direktoriaus pavaduotoja ugdymui buvo teigiama, kad mokyklos administracija palaiko mokytojų iniciatyvą dalyvauti projektinėje veikloje, mokytis ir dalytis gerąja darbo patirtimi, tačiau pripažinta, kad mokykloje nesukurta bendra gerosios darbo patirties sklaidos sistema, kuri būtų orientuojama į konstruktyvias diskusijas, susijusias su mokinių mokymosi poreikiais, sėkmėmis ir problemomis.Mokyklos tarybos narių teigimu, mokykloje jais pasitikima, jie gali rodyti iniciatyvą, mokyklos administracija visada išklauso jų nuomonę, pasiūlymus ir daugumą jų įgyvendina.*Įsipareigojimas susitarimams*. Mokyklos bendruomenė draugiška ir gebanti įsipareigoti. Mokyklos vadovai kasdienėje veikloje telkia bendruomenę mokyklos strategijai ir veiklos programoms įgyvendinti. Pokalbyje su mokyklos direktoriumi ir direktoriaus pavaduotoja ugdymui buvo teigiama, kad jie jaučiasi daugumos bendruomenės pripažinti, turi autoritetą, nuolat bendrauja su mokiniais, mokytojais, mokinių tėvais (globėjais, rūpintojais), padeda spręsti iškilusias problemas, yra pasiruošę telkti bendruomenę įtraukiajam ugdymui. Kalbantis su Mokyklos taryba, jos nariai teigė, kad toleruoja įvairių gebėjimų mokinius, dauguma bendruomenės narių pasiruošę įtraukiajam ugdymui, nes mokykla jau daug metų ugdo mokinius, turinčius SUP poreikių, yra lavinamoji klasė. 77,8 proc. NŠA apklausoje dalyvavusių 5–10 kl. mokinių tėvų (globėjų, rūpintojų) teigimu, mokytojai stengiasi vienodai gerai dirbti su kiekvienu vaiku, nepriklausomai nuo vaiko gebėjimų ir pasiekimų. Socialinės pedagogės teigimu, mokyklos bendruomenė geba susitarti ir priimti iššūkius ugdant specialiųjų ugdymosi poreikių turinčius mokinius. NŠA apklausoje dalyvavę mokytojai (90,7 proc.) pasitiki mokyklos vadovais kaip partneriais, pagalbininkais ir patarėjais. |
| * 1. Mokyklos savivalda, 3 lygis
 | *Skaidrumas ir atvirumas*. Mokykloje veikia Mokyklos taryba, Mokinių taryba, Metodinė taryba, Vidaus veiklos įsivertinimo grupė, Mokytojų taryba. Savivaldos institucijos aktyvios ir atstovaujančios daugumos mokyklos bendruomenės interesams, pasiruošusios bendradarbiauti dėl mokyklos iškeltų tikslų įgyvendinimo. Kalbantis su mokyklos direktoriumi ir direktoriaus pavaduotoja ugdymui buvo teigiama, kad mokyklos administracija pasitiki mokyklos savivaldos institucijomis, kad su dauguma jų sėkmingai bendradarbiauja priimant sprendimus dėl mokyklos strategijos ir tikslų įgyvendinimo. VGK nariai teigia, kad jų komisija veikia sėkmingai, atvirai ir skaidriai bendradarbiaudama su kitomis mokyklos savivaldos institucijomis bei administracija, priima tinkamus sprendimus dėl pagalbos mokiniams bei teikia pagalbą mokytojams, ugdantiems specialiųjų poreikių mokinius. Mokyklos tarybos nariai įvardijo savo iniciatyvas ir teigė, kad jų siūlymus mokyklos administracija priima. 96,9 proc. NŠA apklausoje dalyvavę 5–10 kl. mokinių tėvai (globėjai, rūpintojai) teigia, kad į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų.*Sprendimų pagrįstumas ir veiksmingumas*. Mokykloje priimami sprendimai neprieštarauja mokyklos vizijai bei tikslų įgyvendinimui. 97,1 proc. NŠA apklausoje dalyvavusių mokytojų teigia, kad visa bendruomenė (mokiniai, tėvai, mokytojai ir kiti darbuotojai) žino, kas yra patyčios, kaip jas atpažinti ir į ką kreiptis pagalbos. Mokyklos tarybos nariai pokalbio metu teigė, kad teikia siūlymus mokyklos administracijai, dauguma jų pasiūlymų yra taikomi praktiškai ir keičia mokyklos gyvenimą. Mokinių tarybos nariai teigia, kad planuoja teikti siūlymą dėl mokyklinių uniformų dizaino keitimo, neformaliojo švietimo būrelių pasiūlos, kitų pateiktų ir įgyvendintų pasiūlymų neįvardijo. Pokalbio metu su mokyklos direktoriumi ir direktoriaus pavaduotoja ugdymui paaiškėjo, kad sprendimai mokykloje priimami pagal poreikį, kad nėra priimtos bendros sprendimų priėmimo sistemos. SUP turinčių mokinių tėvus (globėjus, rūpintojus) reikia įtraukti į mokyklos Tarybą, mokyklos tėvų (globėjų, rūpintojų) komitetą ir užtikrinti jų dalyvavimą priimant sprendimus. Tokiu būdu būtų atstovaujama visų mokinių interesams. |
| * 1. Veikimas kartu, 3 lygis, išskirtas kaip stiprusis mokyklos veiklos aspektas
 | *Bendradarbiavimo kultūra*. Mokykloje vyrauja draugiška bendravimo ir bendradarbiavimo pokalbių kultūra, sudaranti sąlygas sėkmingam įtraukiajam ugdymui. Kalbinti pavieniai mokytojai ir mokiniai teigia, kad jų tarpusavio santykiai grindžiami geranoriškumu, kad dauguma jų dirba kaip viena draugiška komanda, gerbia vieni kitų nuomonę. Dauguma mokytojų teigia, kad jiems gera dirbti mokykloje, beveik nėra darbuotojų kaitos, kad vadovai palaiko idėjas, sudaro sąlygas jas įgyvendinti. Pokalbio metu Mokyklos tarybos nariai vieningai teigė, kad mokykloje vyrauja draugiški bendravimo ir bendradarbiavimo santykiai, padedantys įgyvendinti iškeltus tikslus. Mokinių tarybos nariai pokalbio metu džiaugėsi draugiškais santykiais su mokytojais, teigdami, kad mokykloje beveik nepatiria patyčių, kad daugumai mokytojų svarbi jų nuomonė. Pokalbių metu išsakytus teiginius patvirtina ir tai, kad 37,8 proc. stebėtų pamokų vyravo draugiški mokinių bei mokinių ir mokytojų tarpusavio santykiai, pamokoje kuriama palanki bendradarbiavimo atmosfera, išskiriama kaip stiprusis pamokos aspektas.*Kolegialus mokymasis*. Mokykla sėkmingai dalyvauja tarptautiniuose projektuose ERASMUS+KA ir ERASMUS+KA2. Žinios, gebėjimai ir supratimas įgyti projektų metu, sudaro sąlygas daugumai mokytojų mokytis vieniems iš kitų, kurti mokyklą, kuri užtikrintų kokybišką ugdymąsi visiems visuomenės nariams, pripažįstant ir gerbiant įvairovę, atsižvelgiant į kiekvieno individualius gebėjimus ir poreikius, vengiant bet kokios diskriminacijos. Socialinės pedagogės teigimu, kolegialus mokymasis vyksta tarp daugumos mokytojų ir švietimo pagalbos specialistų, aptariant specialiųjų poreikių mokinių ugdymą(si). Mokyklos vadovai teigia, kad sudaro sąlygas mokytojams dalyvauti tarptautiniuose projektuose, išvykti mokymosi tikslais. Metodinės tarybos nariai pritaria nuomonei, kad daugumai mokytojų yra svarbus profesinis tobulėjimas, projektų vykdymas. Mokytojai lanko seminarus, o grįžę dalijasi įgytomis žiniomis ne tik su kolegomis, bet ir kitų mokyklų mokytojais. Daugumos mokytojų kolegialaus mokymosi bei dalyvavimo projektinėje veikloje sėkmę patvirtina ir steigėjo pateikta informacija. Mokytojams svarbu kelti tarpkultūrinę kompetenciją, siekiant pripažinti ir gerbti mokinių įvairovę, atsižvelgiant į kiekvieno individualius gebėjimus ir poreikius. |
| * 1. Bendradarbiavimas su tėvais, globėjais, 3 lygis
 | *Pažinimas ir sąveika*. Mokyklos veiklos plano, strateginio plano, bei pokalbių su mokyklos bendruomene duomenimis, mokyklos pastangos užmegzti ir palaikyti kontaktą su mokinių tėvais (globėjais, rūpintojais) – vertinamos teigiamai. Mokykla daro viską, kad naujokai jaustųsi gerai. Socialinės pedagogės teigimu, tenka atlikti klasių vertinimą ir siūlyti tėvams pasirinkimo galimybę supažindinant su klasių kontekstu bei padedant išrinkti ugdymosi aplinką, geriausiai atliepiančią mokinio poreikius. Pagrindine informavimo priemone išskiriamas elektroninis „Tamo“ dienynas, kuriame mokytojai teikia grįžtamąjį ryšį apie mokinių pasiekimus, elgesio, ar kitą, su mokiniu susijusią informaciją. NŠA tėvų apklausos duomenimis, 81 proc. respondentų atsakė, kad mokytojų ir tėvų (globėjų, rūpintojų) susitikimai, aptariant vaiko pažangą, gerina mokymosi rezultatus. Mokyklos bendruomenė nurodo, kad su tėvais (globėjais, rūpintojais) dažnai bendraujama telefonu. Mokinių tėvai (globėjai, rūpintojai) kviečiami į mokyklos renginius, VGK posėdžius, tėvai (globėjai, rūpintojai) dalyvauja Mokyklos tarybos veikloje. *Į(si)traukimas*. Tėvai (globėjai, rūpintojai) – aktyvūs mokyklos sportinių varžybų, tradicinių švenčių „Mokyklos vardadienis“, „Kaziuko mugė“ ir kitų renginių dalyviai. Tėvų komiteto veikla nėra efektyvi, mokyklos bendruomenė deda pastangas siekdama sudaryti sąlygas šio savivaldos organo įsitraukimui į ugdymo procesą. Socialinės pedagogės teigimu, bendromis pastangomis veikiantys tėvai (globėjai, rūpintojai) galėtų būti pozityviu pavyzdžiu mokiniams. Tačiau atsakydami į NŠA anketą, 37,9 proc. tėvų teigia pasigendantys įvairesnių bendravimo formų (klubų, popiečių, bendrų žygių), 86,2 proc. tėvų jaučiasi laukiami mokykloje. Savivaldos organų teigimu, dėl Covid-19 pandemijos, ženkliai apriboti bendruomenės renginiai. Šią situaciją pažymėjo ir mokyklos Steigėjas. VGK protokoluose fiksuojama, kad tėvai (globėjai, rūpintojai) dalyvauja sprendžiant iškylančias problemas, susijusias su vaikų elgesiu. Mokykloje mokosi 56 specialiųjų ugdymosi poreikių turintys mokiniai. Glaudus bendradarbiavimas padeda užtikrinti mokiniams tinkamą pagalbą. Tėvai (globėjai, rūpintojai) dalyvauja aptariant mokymosi sunkumus, sprendžiant dėl pagalbos formų skyrimo. Daug dėmesio skiriama darbui su tėvais (globėjais, rūpintojais), kurie nesutinka su ugdymo turinio pritaikymo galimybėmis sėkmingam mokinio ugdymui(si). Jiems suteikiama visapusė informacija, bei alternatyvos, atsisakius ugdymo turinio pritaikymo, kaip švietimo pagalbos formos. Pagalbos mokiniui specialistų teigimu, tėvai (globėjai, rūpintojai) labai pasitiki mokyklos specialistais ir tiki, jog ir be ŠPT skirtos programos, jie padarys viską, kad jų vaikas mokytųsi kaip galima sėkmingiau. Sistemingai aptariami mokinių pasiekimai. Tėvams (globėjams, rūpintojams) sudaromos kuo palankesnės sąlygos tinkamu metu kalbėtis tiek su mokytojais, tiek su mokyklos vadovais. Jeigu mokykla iš tėvų (globėjų, rūpintojų) sulaukia žinios, apie mokinio patiriamus sunkumus, reaguoja neatidėliodami, įsitraukia ir pagalbos mokiniui specialistai, atlieka situacijos analizę, teikia rekomendacijas mokytojams, informuoja tėvus (globėjus, rūpintojus). Mokykla glaudžiai bendradarbiauja su socialinių paslaugų centru, keičiasi informacija, bei dalijasi atsakomybėmis, tokiu būdu siekdama padėti sunkumus patiriančiai šeimai. Mokykla įtraukia SUP turinčius mokinius į neformaliojo ugdymo veiklas, užtikrina dalyvavimą ugdymo procese, o atvejų vadybininkai siekia, kad šiems mokiniams būtų sudaromos tinkamos sąlygos namuose. Vertinimo metu 26 šeimoms sudarytas pagalbos planas.  |
| * 1. Mokyklos tinklaveika, 3 lygis, išskirtas kaip stiprusis mokyklos veiklos aspektas
 | *Atvirumas*. Mokyklos bendruomenės veikla atvira visuomenei ir naujovėms. Pokalbių metu su mokyklos vadovais bei mokytojais sužinota, kad mokykla priima visus mokinius, nepriklausomai nuo jų gebėjimų, tėvų (globėjų, rūpintojų) socialinio statuso, negalių ar sutrikimų. NŠA tėvų apklausos duomenimis, šią nuostatą 100 proc. patvirtina ir apklausoje dalyvavę 2–4 klasių respondentai. Į mokyklą ateina mokiniai, nepritapę kitose ugdymo įstaigose. Apklausos duomenimis, 93,2 proc. 1–4 klasių tėvų mano, kad „Mokykla moko suprasti ir priimti vaikus iš šeimų, kurios gyvena kitaip nei mes (kito socialinio statuso, tikėjimo, rasės ir kt.)“, tokia ir 91 proc. 5–10 klasių mokinių tėvų nuomonė. Susitikime su Mokinių tarybos atstovais taip pat patvirtinta, kad daug dėmesio skiriama tolerancijos ugdymui ir dauguma mokinių yra supratingi ir geranoriški *kitokių* vaikų atžvilgiu. Skatinamos ir palaikomos mokytojų iniciatyvos. Tikslinga mokyklos interneto svetainės atskiroje skiltyje skelbti informaciją apie įtraukųjį ugdymą.*Prasmingumas*. Remiantis įsivertinimo duomenimis, pokalbiais su mokyklų vadovais, Mokyklos taryba bei mokytojais, mokykla bendrame rajono mokyklų kontekste išsiskiria tarptautine projektine, bei sportine veikla. Socialinės pedagogės parengto projekto dėka, gauta 15 000 eurų treniruoklių kompleksui įsigyti. Pagalbos mokiniui specialistai rengia projektus mokymo priemonėms įsigyti. Mokyklos renginius remia rajono verslininkai. Skiriama 1–2 proc. parama taip pat padeda gerinti mokyklos veiklos kokybę, įsigyti trūkstamų priemonių, bei pagerinti mokymosi sąlygas mokiniams. Dėl tikslingo lėšų naudojimo tariamasi bei atsiskaitoma mokyklos savivaldos grupėms. Kad būtų užtikrinama mokinių ugdymosi įvairovė, remiamasi socialinių partnerių bendradarbiavimu. Mokyklos tinklaveikos priemonės padeda kompleksiškai siekti užsibrėžtų tikslų, o partneryste su vietos bendruomene naudojamasi tikslingai. 46,1 proc. pedagogų visiškai nepritaria nuomonei, kad bendradarbiavimas su socialiniais partneriais yra formalus, o 62,5 proc. teigia, kad vietos bendruomenė aktyvi mokyklos gyvenime. Prevencinį darbą padeda įgyvendinti policijos, socialinių paslaugų centro atstovai. Vertinimo metu susitikime su mokiniais dalyvavo darbo biržos atstovai. Pirminėje mokyklos informacijoje bei socialiniuose tinkluose pateiktoje informacijoje skelbiama, kad mokykla pasirašiusi bendradarbiavimo sutartis su Biržų darbo birža, Technologijų ir verslo mokymo centru, Švietimo pagalbos tarnyba, „Saulės“ gimnazija, lopšeliu-darželiu „Drugelis“, mokykla-darželiu „Vyturėlis“, Labdaros ir paramos fondu „Vilties šviesa“, Lietuvos futbolo federacija, Panevėžio futbolo akademija. Taip pat su Vlado Jakubėno muzikos mokykla, Kūno kultūros ir sporto centru, Šv. Jono Krikštytojo katalikų bažnyčia, Visuomenės sveikatos biuru, kultūros centru, muziejumi „Sėla“, Valstybine įstaiga Biržų miškų urėdija.Naujausia informacija pateikiama socialinio tinklo „Facebook“ paskyroje, žiniasklaidos priemonėse „Šiaures rytai“, „Biržiečių žodis“ ir kt., bei televizijoje „Balticum“.Kalbantis su Mokinių taryba ir Mokyklos taryba sužinota, kad galimybė rajono mokiniams išvykti į kitas šalies edukacines paslaugas teikiančias įstaigas bei organizacijas – ribotas, nes sudėtinga užtikrinti mokytojų pavadavimą, tačiau nuo šių metų pritarta siūlymui sudaryti sąlygas kartą metuose savaitgaliais organizuoti išvykas už Biržų miesto ribų. Apibendrinus surinktą informaciją, vertintojai teigia, kad mokyklos tinklaveika veikia potencialiai ir yra vienas stipresniųjų mokyklos veiklos kokybės rodiklių. |
| * 1. Kompetencija, 3 lygis
 | *Pozityvus profesionalumas*. Pokalbių su mokyklos mokiniais ir specialiąja pedagoge bei logopede metu tapo aišku, kad mokyklos mokytojai gerbia mokinius, yra supratingi ir tolerantiški, moka dirbti su SUP turinčiais mokiniais. Esant reikalui, geranoriškai konsultuojasi su mokyklos specialiąja pedagoge, logopede. Absoliuti dauguma mokytojų (91 proc.) turi 20 metų ir didesnį pedagoginio darbo stažą, yra sukaupę didelę darbo su mokiniais patirtį, gerai išmano savo ugdymo sritį. 88 proc. NŠA apklausoje dalyvavusių tėvų pritaria teiginiui, kad „mokytojai moka aiškiai ir suprantamai mokyti vaikus“. Tačiau remiantis stebėtų pamokų protokolais, galima teigti, kad tik 29 proc. pamokų mokytojai bandė dirbti šiuolaikiškai, aktyvindami mokinių darbą pamokoje ir skatindami jų atsakomybę mokantis, o 71 proc. pamokų buvo tradicinės, kuriose dominavo mokytojas. Apibendrinus stebėtų pamokų duomenis matyti, kad mokytojų kvalifikacija ir įgytos kompetencijos daro teigiamą įtaką pamokų kokybei: aukščiausiais balais įvertintos mokytojų metodininkų pamokos, kurių vidurkis – 2,42. Pažymėtina, kad vertinimo savaitę mokytojai geranoriškai priėmė išorės vertintojų pastangas, stengėsi į jas atsižvelgti tobulindami pamokas. |
| * 1. Nuolatinis profesinis tobulėjimas, 3 lygis
 | *Reiklumas sau, atkaklumas ir nuoseklumas*.Mokyklos mokytojų kvalifikacijos tobulinimo prioritetai ir kryptys nustatomi atsižvelgiant į mokyklos strateginį ir metų veiklos planą, įsivertinimo išvadas. Metodinės tarybos teigimu, mokytojai mokslo metų pradžioje aptaria, kokia pamoka yra gera: tai pamoka, kurioje aiškus pamokos uždavinys, teikiamas grįžtamasis ryšys, kai kiekvienas vaikas gali patirti sėkmę. Siekdama kiekvieno mokinio sėkmės, mokykla vykdo daug projektų, mokymų. Mokytojai dalyvauja seminaruose, tobulinimosi kursuose (ne tik Lietuvoje, bet ir užsienyje), kuriuose kelia profesinę kvalifikaciją, gautomis žiniomis dalijasi su kolegomis, siekia tobulinti ugdymosi procesą. Kalbantis su mokyklos administracija paminėta, kad mokyklos vadovai su mokytojais nusprendžia, kokių seminarų reikia visam kolektyvui. Šiuo metu kvalifikacijos tobulinimo prioritetas – pagalba mokiniui. Asmeninis profesinis mokytojų veiklos įvertinimas skatinamas du kartus per metus pildant savianalizės anketas, organizuojant individualius pokalbius su mokyklos vadovu. Iki karantino mokytojai stebėjo ir vedė atviras pamokas „Kolega – kolegai“. Mokyklos mokytojai metodininkai vedė atviras pamokas rajono mokytojams (nuotolinio mokymosi metu atviros pamokos nevyko). Mokytojai daug dėmesio skyrė ruošdamiesi nuotoliniam mokymui, informacinių komunikacijos technologijų (IKT) naudojimui, dalyvavo seminaruose, kursuose, paskaitose, mokymuose kaip dirbti su pasirinkta mokymo ir bendradarbiavimo platforma „Microsoft Teams“ ir jos teikiamomis galimybėmis. Sprendžiant iš mokyklos dokumentų ir pokalbių, galima teigti, kad mokykloje daug dėmesio skiriama profesiniam tobulėjimui, tačiau išanalizavus trisdešimt dviejų (3)2 mokytojų stebėtas 66 pamokas, matyti, kad mokytojų įgytos kompetencijos nepakankamai naudojamos pamokoje.Mokykloje galėtų būti įvardyti įtraukiojo ugdymo lyderiai ir ekspertai, sudarytos galimybės konsultuoti mokyklos darbuotojus, dalytis patirtimi, tokiu būdu siekiant motyvuoti mokytojus; turėtų būti sukurta įvertinimo ir skatinimo sėkmingai atliekantiems darbą su SUP turinčiais mokiniais sistema. |
| ***Stiprieji vertinamos srities veiklos aspektai*** | * Lyderystė mokymuisi, telkiant mokyklos bendruomenę pokyčiams

(1.2 – 3 lygis).* Veikimas kartu, siekiant sėkmingo įtraukiojo ugdymo (1.4 – 3 lygis).
* Mokyklos tinklaveika, nukreipta į užsibrėžtų tikslų įgyvendinimą (1.6 – 3 lygis).
* Nuolatinis profesinis tobulėjimas, padedantis kurti asmeninės profesinės veiklos veiksmingą įsivertinimą (1.8 – 3 lygis).
 |
| ***Tobulintini vertinamos srities veiklos aspektai*** | * Bendruomenės susitarimai dėl mokymo(si) priemonių įsigijimo ir tikslingo naudojimo įgyvendinant įtraukųjį ugdymą (1.1 – 2 lygis).
 |
| ***Vertinamos srities rekomendacijos*** | Mokykloje veikianti stipri savivalda kartu su mokyklos administracija kiekvienais metais galėtų numatyti svarbiausius lėšų panaudojimo prioritetus ir palaipsniui aprūpinti mokyklą būtinomis priemonėmis ruošiantis įtraukiajam ugdymui. Steigėjui rekomenduojama skirti mokyklai papildomai lėšų mokinių edukacinėms, poilsio erdvėms bei poilsio kambario įrengimui, kuriame galėtų ilsėtis ir nusiraminti įvairių poreikių bei elgesio ir emocijų sutrikimų turintys mokiniai.Mokykla turi aprūpinti SUP turinčius vaikus (vaikus, turinčius elgesio ir emocijų, autizmo spektro sutrikimų, vaikus, turinčius judesio ir (ar) padėties, intelekto ir kt. sutrikimų) specialiosiomis mokymo priemonėmis bei ugdymui skirtomis techninės pagalbos priemonėmis, reikalingomis teikti kokybišką mokymo(si) paslaugą. Sėkmingam ugdymo turinio pritaikymui svarbu naudoti alternatyvius ugdymo metodus, pvz., skaitymo sutrikimų turintiems mokiniams sudaryti galimybę naudotis teksto įgarsinimo įranga, garso įrašų biblioteka; rašymo sutrikimų turintiems mokiniams pasiūlyti galimybę tekstą surinkti kompiuteriu, komunikatoriumi, naudotis girdėti padedančia pagalbine FM sistema ir kt. |

1. **Vertinimo sritis: UGDYMAS(IS) IR MOKINIŲ PATIRTYS**

###### Vertinimo lygis: 2 lygis

|  |  |
| --- | --- |
| **Rodiklis, vertinimo lygis** | Vertinimo pagrindimas,*apibendrinimas* |
| * 1. Ugdymo(si) planavimas, 2 lygis, išskyrus švietimo pagalbos specialistų ir mokytojų padėjėjų vaidmenį, planuojant ir įgyvendinant ugdymo procesą, kuris išskirtas kaip stiprusis mokyklos veiklos aspektas
 | *Ugdymo(si) tikslai*, kaip stiprus pamokos aspektas išskirtas 6-iose, t. y. 9 proc. visų stebėtų pamokų: 7b kl. informacinių technologijų, 8a kl. muzikos, 7b kl. biologijos, 10 kl. dailės, 5b kl. gamtos ir žmogaus, 1 kl. kūno kultūros pamokose. Mokiniai mokomi išsikelti asmeninius tikslus, aiškūs mokytojo iškelti tikslai ir darbo atlikimo kriterijai, ugdymo tikslas siejamas su daugumos mokinių gebėjimais, asmenine patirtimi, interesais, bei įtraukiu ir aktualiu kontekstu. Stebėtose pamokose vertintojai užfiksavo, kad SUP turintiems mokiniams mokytojai dažniausiai rengia individualias užduotis ir teikia pagalbą bei grįžtamąjį ryšį asmeniškai. Lietuvių kalbos ir matematikos pamokose pagalbą teikia mokytojų padėjėjai. NŠA apklausos duomenimis, 81 proc. tėvų tiki, kad mokytojai padeda jų vaikams siekti geriausio rezultato. Iš 149 apklausoje dalyvavusių mokinių, 81,9 proc. teigia, kad „Kartu su mokytojais aptaria, ką turi išmokti artimiausiu metu“. Tačiau tik 23,1 proc. respondentų teigia, kad mokytojai leidžia pasirinkti, kokias užduotis galima atlikti ir 48,3 proc. respondentų teigia spėjantys užduotis atlikti pamokos metu. 93 proc. 5–10 klasių mokinių tėvų apklausoje atsakė, kad jų vaikas žino, kokius tikslus turi pasiekti ir 77 proc. mano, kad mokytojai geba suprantamai mokyti vaikus. Tačiau pasiekimų rezultatai mokyklos bendruomenės „nedžiugina“, tai užfiksuota Mokyklos tarybos protokole. Nors 85,3 proc. mokytojų teigia, kad mokiniai žino savo tikslus, tačiau tik 37,5 proc. mano, kad jiems tai pavyksta pasiekti, o 46,9 proc. abejoja. Remdamiesi surinkta informacija vertintojai teigia, kad ugdymo(si) tikslo kokybė vertinama kaip vidutiniškai atliepianti kiekvieno mokinio poreikius pagal asmenines galimybes siekti pažangos.*Mokinių įvairovės pažinimas, galimų kliūčių numatymas, aplinkos be kliūčių modeliavimas*. Mokyklos ugdymo plane numatyta, kad švietimo pagalba skiriama dalyko mokytojo siūlymu. Klasės vadovas derina tai su mokinių tėvais, švietimo pagalbos specialistais ir VGK. Švietimo pagalbos specialistai taip pat teigia, kad mokytojai, pastebėję mokinio nesėkmes, prašo atlikti pedagoginį vertinimą, kad būtų nustatytos priežastys, lemiančios nesėkmes moksle. 62,5 proc. respondentų, atsakydami į klausimą apie mokymosi kliūčių šalinimą, labiau pritaria teiginiui, kad pagalbos vaikui politika dažniau orientuojama į prevenciją, nei „gaisrų gesinimą“. Mokytojai bendradarbiauja su pagalbos mokiniui specialistais, analizuodami ŠPT skiriamas ugdymo pagalbos formas ir priemones, tačiau 48,3 proc. NŠA apklausoje dalyvavusių mokytojų teigia, kad mokykloje nėra numatyto laiko mokytojams, kad kartu analizuotų kiekvieno mokinio pažangą, planuotų tolesnį jo mokymąsi. Pagalbos mokiniui specialistai taip pat tvirtina, kad konkrečių susitarimų, kada aptariami tarpiniai mokinių pasiekimai, nėra. Susitinkama pagal poreikį, nes mokyklos bendruomenė pagalbos gali tikėtis visada. Šiai nuostatai antrina ir NŠA apklausos duomenys. 87,5 proc. pedagogų teigia, kad bet kada gali tikėtis kolegų pagalbos. Remiantis Mokytojų tarybos ir VGK komisijos posėdžių protokolais nustatyta, kad planingas aptarimas vyksta mokslo metų pradžioje, tvirtinant pritaikytas ir individualizuotas ugdymo programas ir pusmečių pabaigoje, vertinant mokinių padarytą pažangą. Kartu su pagalbos mokiniui specialistais aptariama mokinio, kuriam pritaikomas (ar individualizuojamas) ugdymo turinys, rekomendacijos ugdymui, bei užduotys sutrikusioms funkcijoms lavinti. Mokytojai šias pagalbos priemones įtraukia į dalykų teminius planus. Peržiūrėjus pirminio vertinimo pažymas bei individualius ugdymo planus pastebėta, kad yra atvejų, kai galios painiojamos su sunkumais, sunkumų įžvelgiama daugiau nei galių, tai rodo, kad ne visi pedagogai geba atpažinti mokinio galias. Individualiuose planuose pagrindinis dėmesys skiriamas galių ir sunkumų išskyrimui, tačiau, kaip mokiniui įveikti sunkumus, koks pasiekimų pokytis numatomas, nefiksuojama. Taip pat išsiskiria mokytojų ir mokinių požiūris į pasirinkimo galimybes. Tik 23,1 proc. atsakiusių mokinių teigia, kad mokytojai leidžia pasirinkti, kokias užduotis galima atlikti, kas atlieptų jų individualias galias, o 48,3 proc. mokinių teigia, spėjantys užduotis atlikti pamokos metu, tai leidžia teigti, jog užduotys neatitinka mokinių galių. Tačiau net 87,9 proc. mokytojų teigia, kad ruošdamiesi pamokoms parengia skirtingo lygio užduotis. Vertintojai, mokinių pažinimą, kaip stiprų pamokos aspektą, išskiria šešiose (6), t. y. 9 proc. pamokų: 6a, 5a ir b kl. lietuvių; 3a kl. pasaulio pažinimo; 5b kl. dailės, lavinamosios klasės meninėje veikloje; 6b kl. gamtos ir žmogaus. Šiose pamokose – akivaizdus mokinių įvairovės pažinimas, o būdų ir priemonių parinkimas atitiko beveik visų mokinių poreikius, be to, numatytos galimos kliūtys, tad modeliuojamos ir aplinkos be kliūčių. Remiantis stebėjimo duomenimis, pokalbių, bei planavimo dokumentų analize, vertintojai teigia, kad išsamesnis mokinių pažinimas, galimų kliūčių numatymas padėtų kokybiškai įgyvendinti ugdymo universalumo principą.*Pastoliavimas*,kaip ugdymo planavimo būdas,kurio metu numatomi edukaciniai sprendimai, 19-oje, t. y. 28,9 proc. pamokų išskirtas kaip stiprus pamokos aspektas 1b kl., 2a kl., 4a kl. lietuvių k.; 1b kl., 2b kl., 5a kl., 5b kl. matematikos; 6a kl. matematikos, anglų k., rusų k., geografijos; 6b kl. gamtos ir žmogaus, informacinių technologijų; 7a kl. dailės; 7b kl. technologijų, informacinių technologijų; 8a ir b kl. rusų k.; 10 kl. chemijos pamokose. Sąvoka pastoliavimas, kaip pagalbos formos apibūdinimas, daugumai pedagogų nebuvo žinoma. Pirminėje informacijoje nurodoma, kad mokykloje ypatingas dėmesys skiriamas pamokai, įvairiems ugdymo(si) būdams, metodams, formoms, kurie leistų kiekvienam mokiniui patirti sėkmę. Atsakydami į klausimą „Galiu pasirinkti, kokiu būdu pristatyti atliktą darbą (žodžiu, raštu, piešiniu ir kt.)“ 45,5 proc. teigia, kad tokios galimybės nėra, o 37,9 proc. nurodė turintys. Įvertindami mokinių pagalbą vienas kitam ir mokymąsi bendradarbiaujant, į klausimą „Mokytojai mus dažnai skirsto dirbti poromis, grupėmis“ 34,3 proc. pritaria, o 35,7 proc. neigia turintys tokią galimybę. Mokinių apklausos duomenys rodo, kad 73,7 proc. apklaustųjų, susidūrę su sunkumais atlikdami užduotį, prašo mokytojų pagalbos. 79,4 proc. mokytojų taip pat teigia, kad mokiniai geba pasakyti, kas sunku, prašo pagelbėti. Tačiau išlieka 19,6 proc. mokinių, kurie pagalbos greičiausiai neprašytų. Šis rodiklis vertinamas kaip santykinai probleminis mokyklos aspektas įtraukiojo ugdymo požiūriu. Mokyklos planavimo dokumentuose pažymėta, kad gabiems mokiniams skiriamos aukštesnio lygio užduotys pamokoje, prieš olimpiadas su jais dirbama konsultacijų metu. 2020 metais 10 klasių mokiniai lankė papildomas lietuvių kalbos ir matematikos konsultacijas. Vertinimo metu pamokose pagalba buvo labiau sutelkta į specialiųjų ugdymosi poreikių turinčių vaikų mokymą ir mokymąsi. Vyresniųjų klasių mokytojai teigia, kad šiuo metu nėra itin gabių mokinių, todėl daugiausia dėmesio skiriama SUP turintiems mokiniams. 47,9 proc. 5–10 klasių mokinių teigia, kad tie, kurie blogai elgiasi – gali būti išprašyti iš klasės, arba išsiųsti namo. Šis rodiklis taip pat išryškina santykinai probleminį aspektą, kadangi mokinio pašalinimas iš pamokos siejamas su socialine atskirtimi. Mokykla neturi psichologo, kuris galėtų suteikti savalaikę pagalbą, ištikus krizei mokykloje. Tokiais atvejais pasitelkiami išorės ištekliai. Pastoliavimas mokiniams vertinamas kaip neblogas.*Planavimo lankstumas ir nuoseklumas*. Mokyklos veikla organizuojama remiantis 2021 m. veiklos planu, parengtu vadovaujantis Lietuvos Respublikos Švietimo įstatymu, Valstybės švietimo 2013–2022 m. strategija, Biržų rajono savivaldybės 2020–2022 m. strateginiu veiklos planu, mokyklos veiklos įsivertinimo rezultatais, 2016–2020 m. strateginio plano ir 2020 m. veiklos plano analize, mokyklos bendruomenės narių siūlymais. Išanalizavus mokyklos strateginio, veiklos, ugdymo plano, savivaldos grupių protokolus, įžvelgiamas tikslų vientisumas. Mokykla išskyrė 2 prioritetus, numatė uždavinius bei priemones jiems įgyvendinti. Vienas iš prioritetų – veiksmingo, kokybiško įtraukiojo ugdymo(si) užtikrinimas; antrasis – emociškai saugios, tolerantiškos, partneryste grįstos ir šiuolaikiškos mokymosi aplinkos kūrimas. Mokyklos vadovo teigimu, mokytojams užtikrinama galimybė tobulinti kvalifikaciją siekiant kokybiškai įgyvendinti mokyklos tikslus. Kalbantis su mokiniais taip pat sužinota, kad mokykloje daug dėmesio skiriama tolerancijos ugdymui. Planavimo lankstumas ir nuoseklumas išskirtas 2b kl. lietuvių k., 5a kl. matematikos pamokose, kuris lėmė logišką pamokos struktūrą, leidžiančią siekti pamokos tikslų. Mokytojai planuoja suasmenintą turinį SUP pasižymintiems mokiniams, kuriems padeda mokytojas, arba padėjėjas, tačiau pasigendama mokinio į(si)traukimo į bendrą klasės veiklą. Kalbinti mokytojai teigia žinantys, su kokiomis kliūtimis gali susidurti mokiniai, todėl rengia pritaikytas ir individualizuotas programas. Jose nurodomas mokiniui nustatytas sutrikimas, parenkamos priemonės, kurios sudaro sąlygas pasiekti pamokos tikslų, rengiamas programos turinys. Mokslo metų eigoje mokytojas reflektuoja, žymisi, kaip mokiniui pavyko įgyvendinti iškeltus tikslus. Mokyklos tarybos posėdyje aptariami mokinių pasiekimų rezultatai. Mokytojai, klasių vadovai, planuodami kitų metų veiklą, įsipareigoja atsižvelgti, kas nebuvo pasiekta ir įtraukti į planus.Ugdymo plano galimybės išnaudojamos tinkamai. Formuojamos laikinos, mobiliosios grupės. Jungiamos mokinių grupės kalbų, dorinio ugdymo pamokoms. Lanksčiai išnaudojamos pamokos, skirtos mokymosi pagalbai teikti ir mokymosi poreikiams tenkinti, tiek turinio gilinimui, tiek mokymosi spragoms šalinti. Į mokomuosius dalykus integruojamos prevencinės programos: Žmogaus saugos, Sveikatos ir lytiškumo ugdymo, Ugdymo karjerai, Smurto prevencijos. Neformaliojo vaikų švietimo veiklų pasiūla orientuojama į sportinę veiklą. Mokinių tarybos atstovai teigia, kad pageidautų ir kitokių užsiėmimų. Mokyklos vadovo teigimu, būtų labai sudėtinga organizuoti pavėžėjimą, jei būtų daugiau skirtingų būrelių, nors įmanoma. Mokyklai priklauso 3 autobusai, taip pat bendradarbiaujama su kitomis mokyklomis bei miesto autobusų parku, tokiu būdu siekiama užtikrinti kiekvieno vaiko poreikius. Tačiau yra mokinių, kuriuos iki autobuso sustojimo vietos dar turi pavėžėti tėvai (globėjai, rūpintojai).*Švietimo pagalbos specialistų ir mokytojų padėjėjų vaidmenys planuojant ir įgyvendinant ugdymo procesą, pagalba mokiniui ir šeimai užtikrinama naudojantis informavimo ir bendradarbiavimo priemonėmis*.Pagrindinė tėvų informavimo priemonė – elektroninis dienynas. Neatidėliotini klausimai sprendžiami telefonu. Mokykla deda pastangas siekdama įtraukti tėvus (globėjus, rūpintojus) dalyvauti mokyklos gyvenime, rengdama įvairias šventes. Sportinė veikla pasitelkiama tiek tėvų, tiek mokinių bendrystei ugdyti. Mokyklos vadovas, kalbėdamasis su vertintojais teigia, kad tiek vaikų užimtumas, tiek nemokamas maitinimas, pavėžėjimo organizavimas – ženkli pagalba kiekvienai šeimai, nes socialinis šeimų kontekstas yra prastėjantis, kadangi mokykla priima kiekvieną mokinį besąlygiškai. Mokykla yra parengusi minėtų paslaugų aprašus. Iš VGK posėdžių protokolų sužinota, kad mokyklos komanda padeda spręsti ne tik mokyklos viduje kylančias problemas, bet ir mokinių laisvalaikiu. Tėvai kartu su mokytojais aptaria, kokios poveikio priemonės bus taikomos. Socialinė pedagogė teigia, kad pandemijos laikotarpiu radosi naujų tėvų (globėjų, rūpintojų) – vaikų santykių problemų. Ilgą laiką mokęsi nuotoliniu būdu vaikai nenoriai eina į mokyklą, tėvams (globėjams, rūpintojams) sunku įkalbėti, o kartais apskritai nepavyksta. Tokiu atveju tėvai (globėjai, rūpintojai) skambina, kreipiasi, prašo pagalbos. Esant poreikiui vykstama ir į namus. Socialinė pedagogė yra vedusi terapinių pasakų skaitymus, pagal švedų sukurtą ir adaptuotą pagalbos vaikams „Lino“ metodiką, skirtą vaikams, augantiems šeimose, kuriose suaugusieji turi priklausomybių. Mokinių tėvai (globėjai, rūpintojai) pasitiki pagalbos specialistais, iškilus problemai gali paskambinti ir asmeniškai pasitarti. Mokykla stengiasi maksimaliai užtikrinti reikalingų specialistų pagalbą, tačiau dėl nedidelio etatų skaičiaus, ne visi mokiniai šios pagalbos sulaukia. Kadangi mokykla neturi psichologo, pasitelkiami išoriniai ištekliai. Tėvai (globėjai, rūpintojai) ir mokiniai kviečiami dalyvauti projektuose, kuriuos organizuoja švietimo pagalbos tarnyba ir kompensuoti šios pagalbos stoką. Bendruomenės teigimu, ne visi, kuriems reikia, pasinaudoja šiomis galimybėmis. NŠA apklausos duomenimis 83,5 proc. anketas atsakiusių mokytojų teigia, kad „Mokykloje įprasta su mokiniais, tėvais, pedagogais kalbėtis apie mokinių įvairovę, pagarbą, bei pagalbą vienas kitam“; 48,4 proc. teigia, kad „Mokytojų neerzina tėvai, kurie per daug kišasi į vaiko ugdymą“. „Tėvai dabar reiklūs, bet mūsų toks darbas, užtikrinti, kad vaikui būtų gerai“ – teigia mokyklos direktorius. Tai patvirtina ir 2–4 klasių tėvų apklausos duomenys – 98 proc. respondentų pritaria teiginiui, jog „Mokykla deda daug pastangų, kad joje visiems būtų gera“; kad „Mokykla siekia padėti kiekvienam mokymosi ar elgesio sunkumų turinčiam vaikui“ teigia 97,9 proc. šios grupės respondentų, o 5–10 klasių 90,4 procento sutinka su šiuo teiginiu. Įvertinus turimus išteklius ir taikomas priemones bei būdus, vertintojai teigia, kad švietimo pagalbos specialistų pagalba mokiniui ir šeimai vertinama kaip tinkama ir paveiki. |
| * 1. Įgalinantis vadovavimas mokymuisi ir mokinių mokymosi patirtys, 2 lygis ir išskirtas kaip tobulintinas mokyklos veiklos aspektas
 | *Visų mokinių motyvuojantis įtraukimas į mokymosi procesą*. Įgalinantis vadovavimas mokymuisi ir mokinių mokymosi patirtys kaip stiprusis pamokos aspektas išskirtas 54 proc., kaip tobulintinas – 33 proc. stebėtų pamokų. Vadovavimo mokymuisi vidurkis – 2,47 (moda – 2), mokinių mokymosi patirčių vidurkis – 2,48 (moda –2). Analizuojant įgalinančio vadovavimo mokymuisi ir mokinių mokymosi patirtis pagal mokomuosius blokus užfiksuota, kad aukščiausiai įvertintos meninio – technologinio ugdymo ir matematikos, o žemiausiai – dorinio ugdymo pamokos. Geriausiai vadovavimas mokymuisi ir mokymosi patirtys įvertintos 2 ir 4 klasių pamokose (vidurkis – 3,1 iš 4), žemiausiai – 9, 10 klasėse (vidurkis – 2,1 iš 4).*Sąlygų suvokimui ir giliajam mokymuisi sudarymas*. Mokytojo vadovavimas mokymuisi kaip stiprusis pamokos aspektas išskirtas 46 proc. stebėtų pamokų, kaip tobulintinas – 23 proc. pamokų. Vertinimo metu 47 stebėtose pamokose (71 proc.) vyravo tradicinė mokymo paradigma. Pamokose dominavo mokytojas, mokiniams nebuvo kuriami aukštesniuosius mąstymo gebėjimus skatinantys iššūkiai, sudaryta per mažai galimybių pasirinkti mokymosi priemones, būdus, užduotis, planuoti įsivertinimą. Mokytojai retai taikė veiksmingus (visų ir kiekvieno mokinio) įsitraukimo į mokymosi procesą būdus. Iššūkių nebuvimas mažiau motyvuoja mokinius, nereikalauja pastangų ir atkaklumo, neatitinka kiekvieno mokinio individualių galių, mažina įsitraukimą ir kiekvieno mokinio sėkmę siekiant optimalios pažangos. Motyvuojantis mokinių įtraukimas į mokymosi procesą, kaip stiprusis pamokos aspektas, išskirtas ir ketvirtu lygiu įvertintas 6a kl. anglų k., 2b kl. matematikos, 6a kl. geografijos, 6a kl. technologijų pamokose. Paveikus ir motyvuojantis mokinių įtraukimas į mokymo(si) procesą, aktyvus bendradarbiavimas stebėtas 5a ir b anglų k.; 6b kl. gamtos ir žmogaus; 5a, 6a kl. muzikos; 1, 10 kl. fizinio ugdymo; 2b, 3a kl. lietuvių k.; 5a, 6b kl. matematikos; 5b, 10 kl. dailės; 8b kl. vokiečių k.; 9 kl. technologijų pamokose. Dvylikoje (12) pamokų visų mokinių motyvuojantis įtraukimas į mokymosi procesą užfiksuotas kaip tobulintina veikla: pasiūlyta mažai mokinius įtraukiančių užduočių, metodų ir darbo būdų, trūko SUP mokinių įtraukimo į bendrą veiklą, neišnaudotas gabių mokinių potencialas, visiems iškeltas vienodas tikslas neskatino maksimalios kiekvieno mokinio pažangos, teigiamos mokytojų nuostatos ir palaikymas pasiekė ne kiekvieną mokinį. *Sąlygų sudarymas strategiškai taikyti ir įvairiais būdais pademonstruoti žinojimą*. Sąlygų suvokimui ir giliajam mokymuisi sudarymas kaip tobulintinas pamokos aspektas užfiksuotas septyniose (7) pamokose: parinktos tradicinės priemonės, vienodi darbo būdai, grįžtamojo ryšio stoka nesudarė galimybių mokiniams praktiškai veikti, analizuoti, sisteminti ir sieti žinias, atsiskleisti gabiems mokiniams. Tinkamas sąlygų giliajam mokymuisi sudarymas stebėtas 2a, 3–4 jungtinėje kl. (Germaniškio sk.); 8b kl. matematikos; 9, 10 kl. istorijos; 8b kl. vokiečių k.; 7b, 8a ir b kl. rusų k.; 6b kl. informacinių technologijų pamokose.Mokytojai retai sudaro sąlygas visiems ir kiekvienam mokiniui pritaikyti turimas žinias strateguojant, planuojant, kuriant, ieškant problemų sprendimo būdų, mokiniams savarankiškai pasirenkant žinių atskleidimo būdus, atsižvelgiant į stiprybes ir interesus. Mokinių mokymosi patirtys, kaip stiprusis pamokos aspektas užfiksuotas 33 proc., kaip tobulintinas – 21 proc. stebėtų pamokų. Paveikus sąlygų sudarymas taikyti ir pademonstruoti žinojimą stebėtas 6a, 9 kl. technologijų; 2a, 4a, 10 kl. lietuvių k.; 2a, 8b kl. matematikos; 5a ir b kl. anglų k.; 8a kl. vokiečių k. pamokose. Šiose pamokose buvo kuriamas judrus, aktyvus ir veiklus mokymosi procesas. Atkreiptinas dėmesys, kad aukščiausiai mokinių mokymosi patirtys įvertintos šiuolaikinės paradigmos pamokose (vertinimo vidurkis – 3,8 iš 4), žemiausiai – tradicinės paradigmos pamokose (vertinimo vidurkis – 2,2). Tose pamokose, kuriose mokytojai tinkamai kėlė lūkesčius, veiksmingai išnaudojo mokinių motyvaciją ir galimybes, parinko tinkamas mokymosi strategijas, pavyko surengti savivaldaus ir įtraukiančio mokymosi pamokas. *Įtraukios kultūros kūrimas*. Daugumoje (68 proc.) stebėtų pamokų užfiksuoti pagarbūs, geranoriški mokinių ir mokytojų tarpusavio santykiai, darbo taisyklių laikymasis. Įtraukios kultūros kūrimas, paremtas rūpinimusi ir pagalba, kaip stiprusis pamokos aspektas išskirtas ir ketvirtu lygiu įvertintas lavinamosios klasės, 2b kl. matematikos, 7b kl. informacinių technologijų, 6a kl. technologijų pamokose. Pavienėse pamokose trūko susitarimų dėl darbo tvarkos ir taisyklių laikymosi. Mokykloje siekiama, kad kiekvienas jaustųsi vertingas, reikalingas ir saugus. Siekdama mokinių saugumo mokykla dalyvauja projektuose, kurie ugdo mokinių toleranciją, mažina patyčias. NŠA anketoje teiginiui „mokyklos mokytojai ir kiti darbuotojai labai draugiški“ pritaria 74,1 proc., o teiginiui „Mokytojai visada padeda teisingai išspręsti konfliktus“ pritaria 72,3 proc. apklausoje dalyvavusių mokinių. Mokymasis, padedant mokytojams, iš dalies derinamas su savivaldžiu mokymusi ir klasės kaip savarankiškos, besimokančios bendruomenės ugdymu: nepakankamai išnaudojama mokinių įvairovė, galimybė mokytis savarankiškai ir padėti klasės draugams. |
| * 1. Vertinimas ugdant ir rezultatai, 2 lygis, išskirtas kaip tobulintinas mokyklos veiklos aspektas
 | *Pasiekimų vertinimas mokinių įvairovėje*. Apibendrintais išorinio vertinimo duomenimis, vertinimo ugdant vidurkis – 2,21 (moda – 2), ugdymo(si) rezultatų – 2,20 (moda – 2). Vertinimas ugdant ir rezultatai kaip stiprusis pamokos aspektas užfiksuotas 12 proc., kaip tobulintinas – 52 proc. stebėtų pamokų. Vertinimas ugdant kaip stiprusis pamokos aspektas užfiksuotas 8 proc., kaip tobulintinas – 29 proc. stebėtų pamokų.Remiantis mokyklos pirmine informacija (MPI), pokalbiais su mokyklos bendruomene, nors mokykla yra sukūrusi mokinių pažangos ir pasiekimų vertinimo sistemos aprašą, bendros individualios mokinių pasiekimų ir pažangos vertinimo sistemos mokykloje dar nėra. Atskirų dalykų mokytojai dėl individualios pažangos stebėsenos ir fiksavimo tariasi metodinėse grupėse, atsižvelgdami į mokomojo dalyko ypatumus. Nuo praėjusių mokslo metų pradinių klasių mokytojai dalyvauja projekte „Atvirkščios pamokos“ metodo ir sistemingos individualizuotos mokinių pažangos stebėjimo sistemos taikymas mokinių individualiai pažangai“. Vertinimo savaitę pamokose vyravo formuojamasis vertinimas (mokytojai stebėjo mokinių veiklą, klausinėjo juos žodžiu, gautą vertinimo informaciją fiksavo visai klasei bendromis arba individualiomis pastabomis), tačiau dažniausiai tai vyko nesistemingai, neteikė informacijos apie mokinių daromą pažangą, nesudarė sąlygų veiksmingai reflektuoti, trūko vertinimo kriterijų aiškumo. Originalus vertinimas, įsivertinimas, aiškūs ir pamatuojami pamokos vertinimo kriterijai, jų aptarimas užfiksuotas tik pavienėse pamokose: 6b kl. gamtos ir žmogaus, 7b kl. biologijos, 7a kl. dailės, 10 kl. chemijos, 7b kl. technologijų, 6a kl. geografijos, 8b kl. muzikos pamokose. Tai reiškia, kad daugeliu atvejų neišnaudotos vertinimo, kaip motyvaciją skatinančio veiksnio, galimybės – stigo išsamios vertinimo informacijos apie individualią mokinio pažangą, dialogas vertinant vyko epizodiškai, ne visada įsivertinimo procedūroms pakakdavo laiko ir praktinės patirties. Veiksmingas vertinimo strategijų taikymas priklauso ir nuo mokytojo pasirinktos mokymo(si) paradigmos, ir nuo mokytojų kvalifikacinės kategorijos. Pamokose, kuriose dominavo sąveikos bei mokymosi paradigmos, vertinimo ugdant kokybė buvo aukštesnė (vertinimo vidurkiai atitinkamai 4,00 ir 2,36). Prasčiausiai įvertintos mokymo (tradicinės) paradigmos pamokos (įvertinimo vidurkis – 1,98). 59,4 proc. NŠA apklausoje dalyvavusių pedagogų pritaria teiginiui, kad „Mūsų mokykloje bendra kiekvieno mokinio individualios pažangos vertinimo sistema“, teiginiui „Mokykloje numatytas laikas mokytojams kartu analizuoti kiekvieno mokinio pažangą, planuoti tolesnį jo mokymąsi“ pritaria 27, 5 proc. apklausoje dalyvavusių mokyklos pedagogų.*Pažangą skatinantis grįžtamasis ryšys*. Mokykloje nepakankamai išnaudojama pažangą skatinanti grįžtamojo ryšio galimybė. 64,7 proc. NŠA apklausoje dalyvavusių pedagogų pritaria teiginiui „Per pamoką arba po jos kiekvienam mokiniui suteikiu informaciją apie tai, ką jis išmoko ir kaip turėtų tobulėti“. 69,8 proc. apklausoje dalyvavusių mokinių pritaria teiginiui, kad „Mokytojo pateikti atliktų užduočių komentarai man visada aiškūs ir suprantami“. Pažangą skatinantis, nukreipiantis mokinį tolesniam ugdymuisi vertinimas, veiksmingas klaidų taisymas užfiksuotas 2a kl. lietuvių k.; 7a, 10 kl. dailės; 3–4 jungtinėje kl. (Germaniškio sk.) matematikos; 8b kl. muzikos; 10 kl. fizinio ugdymo pamokose. *Rezultatai (pasiekimai ir pažanga)*. Remiantis išorės vertinimo duomenimis, mokinių mokymo(si) rezultatai kaip stiprusis pamokos aspektas išskirtas 5 proc., kaip tobulintinas – 22 proc. stebėtų pamokų. Pastebėta, kad aukščiausiai mokinių pažanga ir pasiekimai įvertinti tose pamokose, kuriose mokytojai dirbo arba bandė dirbti šiuolaikiškai (vidurkis – 4,0 ir 2,3), žemiausiai – tradicinėse pamokose (vidurkis – 1,9). Analizuojant vertinimą ir mokinių pažangą pagal dalykus matyti, kad aukščiausiai įvertintos meninio – technologinio ir gamtamokslinio ugdymo, žemiausiai – informacinių technologijų ir užsienio kalbų pamokos. Išorinio vertinimo metu nustatyta, kad mokykla analizuoja mokinių mokymosi rezultatus, džiaugiasi gana aukštais metinio pažangumo rezultatais, pasiekimais olimpiadose ir sporte, mokinių įtraukimu į projektines veiklas, tačiau asmeniniai mokymo(si) rezultatai pamokoje retai planuojami, pripažįstami ir skatinami. Dažniausiai apsiribojama vieno tikslo visai klasei iškėlimu, vienodomis užduotimis, mokymo priemonėmis ir darbo būdais, epizodišku įsivertinimu. Nepakankamai analizuojama ir reflektuojama visų mokinių ir kiekvieno pažanga, atsižvelgiant į individualias mokinių galimybes. Tinkamas ir kryptingas individualios pažangos įsivertinimas ir pamatavimas, grįžimas prie pamokos uždavinio, mokymosi rezultatų apibendrinimas užfiksuotas 2b, 3a kl. lietuvių k.; 3–4 jungtinės kl. (Germaniškio sk.) matematikos; 5b kl. gamtos ir žmogaus; 7b kl. biologijos; 7b kl. technologijų pamokose; lavinamojoje klasėje. |
| ***Stiprieji vertinamos srities veiklos aspektai*** | * Švietimo pagalbos specialistų ir mokytojų padėjėjų vaidmuo planuojant ir įgyvendinant ugdymo procesą (2.1 – 3 lygis).
 |
| ***Tobulintini vertinamos srities veiklos aspektai*** | * Įgalinantis vadovavimas mokymuisi ir mokinių mokymosi patirtys, sudarant sąlygas bendradarbiavimui, padedančiam giliajam mokymuisi ir gebėjimui įvairiais būdais pademonstruoti žinojimą (2.2 – 2 lygis).
* Vertinimas ugdant ir mokinių rezultatai, gerinant pažangą skatinantį grįžtamąjį ryšį ir pasiektų rezultatų įsivertinimą (2.3 – 2 lygis).
 |
| ***Vertinamos srities rekomendacijos*** | Mokytojai turėtų tikslingiau taikyti kvalifikacijos tobulinimo renginiuose įgytas kompetencijas, organizuoti šiuolaikinės paradigmos pamokas, stiprinant savivaldų mokymąsi, suteikiant daugiau galių ir pasirinkimo mokiniams, inicijuoti konstruktyvias diskusijas, kad būtų labiau atsižvelgiama į kiekvieno (tiek SUP, tiek gabaus) mokinio poreikius.Susipažinti ir taikyti įtraukiojo ugdymo strategijas bei metodus, sudarančius sąlygas sėkmingam mokinių ugdymo(si) individualizavimui ir diferencijavimui bei mokinių, pedagogų ir tėvų (globėjų, rūpintojų) bendradarbiavimo kultūros formavimui.Susipažinti ir taikyti naudojimosi informacinėmis komunikacijos technologijomis (IKT) metodus, siekiant skatinti mokinių mokymosi motyvaciją.Tikėtina, kad susiejus mokinių pasiekimų ir pažangos vertinimą su pamokos uždaviniu, susitarus dėl aiškių vertinimo kriterijų ir aptarus juos su mokiniais, veiksmingai taikant įvairias formuojamojo vertinimo strategijas, įtraukiant mokinius į aktyvų asmeninės veiklos planavimą ir veikimą, veiksmingą pasiekimų įsivertinimą, pagerėtų mokymo(si) kokybė ir sustiprėtų mokinių motyvacija siekti asmeninės pažangos, būtų skatinama įvairių gebėjimų mokinių lyderystė.Siekiant aukštesnių ugdymo(si) rezultatų, mokyklos mokytojams tikslinga dažniau taikyti aktyvaus mokymosi strategijas, tuo tikslu stebėti vieniems kitų, dažniau mokytojo metodininko kvalifikacinę kategoriją turinčių mokytojų, pamokas, mokytis iš jų, aptarti įvairias įtraukiojo ugdymo strategijas, jas kūrybiškai taikyti darbe. |

1. **REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

Teikiant rekomendacijas dėl mokyklos veiklos kryptingumo organizuojant įtraukųjį ugdymą, atsižvelgta į Lietuvos Respublikos švietimo, mokslo ir sporto ministro 2021 m. liepos 9 d. įsakymą Nr. V-1254 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“:

1. ***Pedagoginiams darbuotojams, siekiant bendrų tikslų, gilinti kryptingą įtraukties visiems sampratą ir įgyvendinimą:***
	1. sistemingai apmąstyti kiekvieno mokinio, visos klasės pasiekimų kaitą;
	2. mokytojams taikyti įvairias vertinimo strategijas ir būdus kiekvieno mokinio gebėjimų gilesniam pažinimui, ugdymo(si) proceso bei daromos pažangos stebėjimui ir įvertinimui, mokinio mokymosi sunkumų diagnozavimui;
	3. nustatant prioritetinius ugdymo(si) kokybės gerinimo mokykloje uždavinius, kuriant ir koreguojant ugdymo turinį, individualizuoti ugdymą, pasirenkant tinkamas mokymo(si) priemones ir metodus, remtis vertinimo informacija ir tyrimų duomenimis;
	4. diegiant naujoves ugdymo(si) procese, atnaujinti mokyklos fizinę aplinką ir informacinių komunikacijos technologijų (IKT) priemones.
2. ***Gilinti mokytojų gebėjimą numatyti, su kokiomis programų, aplinkos ir metodų, veiklos būdų kliūtimis gali susidurti atskiri mokiniai ar jų grupelės:***
	1. mokymasis turėtų būti paremtas ne tik turinio išmokimu ar konkretaus dalyko žinių įgijimu, bet ir visų mokinių gebėjimu mokytis;
	2. kiekvieno mokinio ugdymosi individualizavimas, suteikiant galimybę pačiam mokiniui drauge su mokytojais ir tėvais kelti, apibrėžti, koreguoti savo mokymosi tikslus, savarankiškai mokytis ir prisiimti atsakomybę už savo mokymąsi;
	3. 9–10 klasėse, problemų sprendimas drauge, turėtų apimti sistemingą nepageidaujamo elgesio klasėje nagrinėjimą ir valdymą;
	4. dėl skirtingų mokinių mokymosi poreikių, mokiniams kelti skirtingus tikslus, taikyti alternatyvius mokymosi būdus, formuoti skirtingas klasės ir namų užduotis;
	5. efektyvus mokymas turėtų remtis kryptingu tikslų iškėlimu, alternatyvių mokymosi būdų taikymu, lanksčiu užduočių formulavimu ir aiškiu grįžtamuoju ryšiu su mokiniais;
	6. mokytojai, dirbantys įtraukiojo švietimo sistemoje, turėtų būti įgiję žinių ir įgūdžių, reikalingų: diferencijuoti ugdymo procesą ir atsižvelgti į kiekvieno mokinio ugdymosi poreikius, o tai suteiktų galimybę individualizuoti mokinių ugdymąsi klasėje.
3. ***Informacijos ir infrastruktūros prieinamumas: mokyklos ugdymo proceso aprūpinimo sistemos orientavimas į mokinių įvairovę, alternatyvių priemonių prieinamumas visiems mokiniams, multimodalinio mokymosi galimybių užtikrinimas:***
	1. ugdymo aplinkos ir priemonių pritaikymas mokyklos aplinkai turi atitikti visų bendruomenės narių poreikius;
	2. ugdymo aplinka turi būti saugi, patogi, patraukli, funkcionali, greitai pritaikoma skirtingoms veikloms; informatyvi, su aiškiomis vizualinėmis ir (ar) garsinėmis nuorodomis, pvz., kabinetų išdėstymas, tualetai, valgykla, biblioteka, vietos poilsiui ir pan.;
	3. turintiems negalią dėl įvairiapusių raidos sutrikimų, taip pat vaikams su emocijų, elgesio sutrikimais: turėti saugią erdvę – nusiraminimo ar sensorinį kambarį, kuriame vaikai gali nurimti, pailsėti, saugiai atsigauti ir po kurio laiko grįžti į įprastą aplinką.

Vadovaujančioji vertintoja Žydrūnė Pilkauskienė

Vertinimo skyriaus vedėja Snieguolė Vaičekauskienė

**PRIEDAI**

**STEBĖTŲ PAMOKŲ PROTOKOLŲ SVARBIAUSI PJŪVIAI**

|  |  |  |  |  |  |
| --- | --- | --- | --- | --- | --- |
|  | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai |
| **Moda (dažniausias sk.)** | 2,00 | 2,00 | 2,00 | 2,00 | 2,00 |
| **Tarpinis vidurkis** | 2,39 | 2,47 | 2,48 | 2,21 | 2,20 |
| **Vidurkis** | 2,39 | 2,47 | 2,48 | 2,21 | 2,20 |

Stebėtos 66 pamokos, vertinami objektai (ugdymo(si) aplinkos (vadovavimas kiekvieno mokinio ugdymuisi, mokymosi patirtys, vertinimas ugdant, kiekvieno mokinio pažanga ir pasiekimai), dažniausiai pasikartojantis vertinimo lygis – 2.

|  |
| --- |
| ***Pamokų komponentų koreliaciniai ryšiai*** |
|  | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai |
| Ugdymo(si) aplinkos | 1,00 | 0,64 | 0,57 | 0,58 | 0,56 |
| Vadovavimas kiekvieno mokinio ugdymuisi | 0,64 | 1,00 | 0,71 | 0,61 | 0,60 |
| Mokymosi patirtys | 0,57 | 0,71 | 1,00 | 0,65 | 0,60 |
| Vertinimas ugdant | 0,58 | 0,61 | 0,65 | 1,00 | 0,86 |
| Kiekvieno mokinio pažanga ir pasiekimai | 0,56 | 0,60 | 0,60 | 0,86 | 1,00 |

*Ugdymo(si) aplinkos ir vadovavimas kiekvieno mokinio ugdymuisi* nesudaro sąlygų veiksmingam visų ir kiekvieno mokinio įsitraukimui į mokymo procesą, leidžiant individualiai pasirinkti tikslą, mokymosi būdą, užduoties atlikimo būdą, priemones. Vertinimas ugdant ir rezultatai tobulintini.

*Vadovavimas kiekvieno mokinio ugdymuisi*. Veiksmingas konstruojant švietimo pagalbos specialistų ir mokytojų padėjėjų vaidmenis, planuojant ir įgyvendinant ugdymo procesą.

*Mokinių mokymosi patirtys*. Mokinių tarpusavio, mokinių ir mokytojų tarpusavio santykiai padėjo įtraukios kultūros kūrimui. Daugumoje stebėtų pamokų mokiniai dažniausiai laikėsi susitarimų dėl tvarkos ir drausmės pamokoje.

*Vertinimas ugdant ir kiekvieno mokinio pažanga ir pasiekimai*. Stebėtose pamokose (10,61 proc.) pamatuojami kiekvieno mokinio pažanga ir pasiekimai, daugumos mokinių pasiekimai geri, aiški kiekvieno mokino padaryta pažanga, grįžtama prie pamokos uždavinio.

|  |
| --- |
| ***Pamokų vertinimas pagal klases*** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 1kl. | 3 | 2,67 | 2,00 | 2,33 | 1,67 | 2,00 | 2,13 |
| 2kl. | 5 | 2,60 | 3,20 | 3,00 | 2,60 | 2,60 | 2,80 |
| 3kl. | 2 | 2,00 | 2,50 | 2,00 | 2,50 | 2,50 | 2,30 |
| 4kl. | 2 | 2,00 | 2,50 | 3,00 | 2,00 | 1,50 | 2,20 |
| 5kl. | 9 | 2,44 | 2,56 | 2,44 | 2,11 | 2,11 | 2,33 |
| 6kl. | 10 | 2,70 | 2,70 | 2,70 | 2,60 | 2,60 | 2,66 |
| 7kl. | 7 | 2,71 | 2,57 | 2,71 | 2,57 | 2,57 | 2,63 |
| 8kl. | 10 | 2,30 | 2,30 | 2,50 | 2,00 | 1,80 | 2,18 |
| 9kl. (I gimn. kl.) | 7 | 2,00 | 2,14 | 2,00 | 1,86 | 1,86 | 1,97 |
| 10kl. (II gimn. kl.) | 7 | 2,14 | 2,14 | 2,29 | 2,00 | 1,86 | 2,09 |

Pamokos vertinamos *gerai*, visi pamokos vertinimo objektai (ugdymo(si) aplinkos (vadovavimas kiekvieno mokinio ugdymuisi, mokymosi patirtys, vertinimas ugdant, kiekvieno mokinio pažanga ir pasiekimai), 2, 6 ir 7 klasėse. Tinkamos ugdymosi aplinkos 1, 2, 6 ir 7 klasėse. Veiksmingas vadovavimas kiekvieno mokinio ugdymui 2–7 klasėse. Mokinių mokymosi patirtys įsitraukiant į ugdymosi procesą, paveikios 2, 4, 5–8 klasėse. Vertinimas ugdant paveikus 2–3, 6–7 klasėse. Pamatuojama ir matoma kiekvieno mokinio pažanga 2–3, 6–7 klasėse.

|  |
| --- |
| ***Pamokų vertinimas pagal mokytojo kvalifikacinę kategoriją*** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Neturi pedagogo kvalifikacijos | 0 | 0,00 | 0,00 | 0,00 | 0,00 | 0,00 | 0,00 |
| Mokytojas | 1 | 2,00 | 2,00 | 1,00 | 1,00 | 1,00 | 1,40 |
| Vyresnysis mokytojas | 28 | 2,36 | 2,43 | 2,39 | 2,11 | 2,18 | 2,29 |
| Metodininkas | 37 | 2,43 | 2,51 | 2,59 | 2,32 | 2,24 | 2,42 |
| Ekspertas | 0 | 0,00 | 0,00 | 0,00 | 0,00 | 0,00 | 0,00 |

Mokytojai metodininkai tinkamai vadovauja kiekvieno mokinio ugdymuisi ir sudaro sąlygas mokiniams veiksmingai įsitraukti į mokymosi procesą.

|  |
| --- |
| ***Pamokų vertinimas pagal klasės dydį*** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| iki 8 mok. | 13 | 2,46 | 2,62 | 2,62 | 2,38 | 2,46 | 2,51 |
| 9–16 mok. | 47 | 2,38 | 2,43 | 2,47 | 2,17 | 2,13 | 2,31 |
| 17–24 mok. | 6 | 2,33 | 2,50 | 2,33 | 2,17 | 2,17 | 2,30 |
| Daugiau nei 25 mok. | 0 | 0,00 | 0,00 | 0,00 | 0,00 | 0,00 | 0,00 |

Klasėse, kuriose mokinių skaičius siekia iki 15-os, paveikus vadovavimas kiekvieno mokinio ugdymuisi ir mokinių įtraukimas į mokymosi procesą.

|  |
| --- |
| ***Pamokų vertinimas pagal darbo stažą*** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| 0–10 m. | 0 | 0,00 | 0,00 | 0,00 | 0,00 | 0,00 | 0,00 |
| 11–20 m. | 2 | 2,50 | 2,00 | 2,00 | 1,50 | 2,00 | 2,00 |
| 21–30 m. | 27 | 2,44 | 2,70 | 2,70 | 2,48 | 2,48 | 2,56 |
| 31 m. ir daugiau | 37 | 2,35 | 2,32 | 2,35 | 2,05 | 2,00 | 2,22 |

Mokytojams, kurių darbo stažas siekia nuo 11 iki 20 metų, sėkmingai sekasi kurti ugdymo(si) aplinkas. Mokytojai, išdirbę 21–30 metų, tikslingai vadovauja kiekvieno mokinio ugdymuisi, sudaro sąlygas mokiniams įsitraukti į mokymosi procesą.

|  |
| --- |
| ***Pamokų vertinimai pagal dalykų blokus*** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Dorinis ugdymas | 4 | 2,00 | 2,00 | 2,00 | 1,75 | 1,75 | 1,90 |
| Lietuvių k. (gimtoji) | 9 | 2,11 | 2,44 | 2,44 | 2,11 | 2,00 | 2,22 |
| Užsienio k. | 13 | 2,38 | 2,31 | 2,38 | 2,08 | 1,92 | 2,22 |
| Matematika | 8 | 2,63 | 2,63 | 2,75 | 2,25 | 2,25 | 2,50 |
| Informacinės technologijos | 3 | 2,00 | 2,67 | 2,33 | 1,67 | 2,00 | 2,13 |
| Socialinis ugdymas | 6 | 2,67 | 2,50 | 2,50 | 2,33 | 2,33 | 2,47 |
| Gamtamokslis ugdymas | 7 | 2,43 | 2,43 | 2,43 | 2,43 | 2,57 | 2,46 |
| Meninis – technologinis ugdymas | 11 | 2,64 | 2,73 | 2,82 | 2,55 | 2,45 | 2,64 |
| Kūno kultūra | 4 | 2,25 | 2,25 | 2,00 | 2,00 | 2,00 | 2,10 |
| Pasirenkamieji dalykai | 0 | 0,00 | 0,00 | 0,00 | 0,00 | 0,00 | 0,00 |

Matematikos ir meninio – technologinio ugdymo pamokų įvertinimo vidurkis – 2,5–2,64. Meninio – technologinio ugdymosi pamokose santykiai grindžiami geranoriškumu, pasitikėjimu vieni kitais; pasiekimų vertinimas mokinių įvairovėje – originalus; veiksmingas ir pažangą skatinantis grįžtamasis ryšys, aiškūs pamokos tikslai ir darbo atlikimo kriterijai; mokiniai skatinami apmąstyti mokymosi tikslą, pasiektą rezultatą, veiksmingus ir neveiksmingus mokymosi būdus; aiški kiekvieno mokinio padaryta pažanga, sudaromos sąlygos visiems pritaikyti žinias, kuriant ir konstruojant mokymąsi.

|  |
| --- |
| ***Pamokų vertinimas pagal paradigmą*** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Mokymo (tradicinė) | 47 | 2,15 | 2,19 | 2,23 | 1,98 | 1,98 | 2,11 |
| Bandoma dirbti šiuolaikiškai | 14 | 2,71 | 3,00 | 2,86 | 2,36 | 2,29 | 2,64 |
| Mokymosi (šiuolaikinė) | 5 | 3,80 | 3,60 | 3,80 | 4,00 | 4,00 | 3,84 |

Stebėtos pamokos (7,5 proc.), kuriose mokytojai rūpinasi savo mokiniais, stengiasi sudominti, įtraukia kiekvieną mokinį aktyviai veikti, atsižvelgia į mokinių galimybes ir poreikius, naudoja ugdymo metodus, skatinančius mokinių aktyvumą ir tobulėjimą, kuriose pamokos centras – mokiniai, gebantys įsivertinti veiklą pamokoje ir išmokimo lygį. Mokytojai daug dėmesio skiria veiklos formų ir metodų, pasiekimų ir pažangos vertinimo bei įsivertinimo ir gautos informacijos naudojimui, tolesnio mokymo(si) planavimui, vertinimo vidurkis siekia – 3,84.

|  |
| --- |
| ***Nekviestinių ir kviestinių pamokų vertinimas*** |
|  | N | Ugdymo(si) aplinkos | Vadovavimas kiekvieno mokinio ugdymuisi | Mokymosi patirtys | Vertinimas ugdant | Kiekvieno mokinio pažanga ir pasiekimai | Vidurkis |
| Nekviestinė | 56 | 2,36 | 2,45 | 2,43 | 2,20 | 2,14 | 2,31 |
| Kviestinė | 10 | 2,60 | 2,60 | 2,80 | 2,30 | 2,50 | 2,56 |

Kviestinėse pamokose vertinimo vidurkis siekia – 2,56.

***Pamokų protokolo stiprieji ir tobulintini aspektai***

|  |  |  |  |  |  |
| --- | --- | --- | --- | --- | --- |
| Eil. Nr. | Rodiklis | Stipru (dažnis) | Tobulintina (dažnis) | Stipru (proc.) | Tobulintina (proc.) |
| 1. | Ugdymo(si) aplinkos  | 16 | 6 | 8,08 | 4,76 |
| 2. | Vadovavimas kiekvieno mokinio ugdymuisi  | 92 | 29 | 46,46 | 23,02 |
| 3. | Mokymosi patirtys | 65 | 26 | 32,83 | 20,63 |
| 4. | Vertinimas ugdant  | 15 | 37 | 7,58 | 29,37 |
| 5. | Kiekvieno mokinio pažanga ir pasiekimai | 10 | 28 | 5,05 | 22,22 |

***Vertinimo rodiklių stiprieji ir tobulintini aspektai pamokose***

|  |  |  |  |  |  |
| --- | --- | --- | --- | --- | --- |
| Nr. | Rodiklis | Stipru(dažnis) | Tobulintina(dažnis) | Stipru(proc.) | Tobulintina(proc.) |
|  | Perspektyva ir bendruomenės susitarimai | 4 | 2 | 2,02 | 1,59 |
|  | Lyderystė | 0 | 1 | 0,00 | 0,79 |
|  | Mokyklos savivalda | 0 | 0 | 0,00 | 0,00 |
|  | Veikimas kartu | 0 | 0 | 0,00 | 0,00 |
|  | Bendradarbiavimas su tėvais ir globėjais | 0 | 0 | 0,00 | 0,00 |
|  | Mokyklos tinklaveika | 0 | 0 | 0,00 | 0,00 |
|  | Kompetencija | 5 | 0 | 2,53 | 0,00 |
|  | Nuolatinis profesinis tobulėjimas | 0 | 0 | 0,00 | 0,00 |
|  | Ugdymo(si) planavimas | 58 | 15 | 29,29 | 11,90 |
|  | Įgalinantis vadovavimas mokymuisi ir mokinių mokymosi patirtys | 107 | 42 | 54,04 | 33,33 |
|  | Vertinimas ugdant ir rezultatai | 24 | 66 | 12,12 | 52,38 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_